amanoisuno/poetBack huggingface dataset:
答石秀才月下 曾鞏 
今宵月色明千里，秋水與天無表裏。樹木矯矯蛟龍蟠，屋瓦鱗鱗雪霜洗。林下病人毛骨醒，目愛清光不知已。秋風自作竽籟聲，更送城笳夜深起。客衾初寒睡未能，忽得子詩哦以喜。子求我和何勤劬，我知枯疏少知己。子真愛我常存心，安用蕪辭煩筆紙。
冬曉書懷 曾鞏 
群鷄啁哳天始明，東方吐日霜尚冰。長簾高褰掃落葉，短杌背立吹殘燈。昔時氣銳過奔浪，今日病減真無蠅。南箕翻翻世所效，白璧皎皎誰非憎。屠龍破産習已妄，畫蛇著足棄未能。不容當時孔何病，更譽衆列顔非朋。坐知天下書最樂，心縱塵土酒可憑。莫過二事賢且聖，胡不學外常騰騰。
代書寄趙宏 曾鞏 
憶承昨歲致書召，遂入江城同一笑。羸奴小馬君所借，出犯朝寒鞅頻掉。從來萬事固已拙，況乃病敦顔不少。去隨衆後已自枉，更苦世情非可料。一心耿耿浪誠直，百口幡幡競訶誚。獨君踴躍於我顧，譬於真玉火空燒。別來未幾歲云換，楊柳得春還窈窕。東溪最好水已淥，桃李萬株紅白照。當時病卧不能出，日倚東風想同調。逡巡紅白委地休，新葉可書陰可釣。君持使傳入南師，忽領貔貅過蓬藋。僧堂取酒就君飲，不覺乘歡盞頻釂。屋西明月過簾白，簾角有時飛熠燿。明聞鉦鼓催軍發，共上高樓看旗旐。日高行忽又別君，從此閉門誰可嘯。秋風已盡始得書，喜聽車輪返窮徼。身欲追隨病未能，目斷珊瑚遮海嶠。是時肺氣壯更惡，日以沉冥憂不療。豈其艱苦天所憫，晚節幸值巫彭妙。放心已保性命在，握手猶驚骨骸峭。今年霜霰雖未重，室冷尚無薪可燎。一畝酸寒豈易言，局促不殊魚在罩。勞君書札數問訊，深愧薄材無象肖。君心卓犖衆未識，安得辨口聞廊廟。
東津歸催吳秀才寄酒 曾鞏 
荒城懶出門常掩，春氣欲歸寒不斂。東鄰咫尺猶不到，況乃傍溪潭石險。風光得暖才幾日，不覺溪山碧於染。欣然與客到溪岸，衣幘不避塵泥點。谷花洲草各萌芽，高下迸生如刻剡。梅花開早今已滿，若洗新妝競妖臉。柳條前日尚憔悴，時節與催還荏苒。沙禽翅羽亦已好，爭趁午暄浮翠瀲。從今物物已可愛，有酒便醉情何慊。君厨山杏舊所識，速致百壺須灧灧。心知萬事難刻畫，惟有醉眠知不忝。預愁酩酊苦大熱，已令灑屋鋪風簟。
送吳秀才 曾鞏 
一年過臘已十日，餘日到春能有幾。春來遠近不可問，冷碧先歸在流水。梅花向今獨已繁，玉艷都占春風間。草萌出土亦過寸，衆芳次第掛清寒。虛堂盡日對風影，我獨此守青琅玕。故人遠來未一醉，車鞅欲去今誰攀。憐君滿腹富文彩，倦尾赤色無波瀾。連年禮部試多士，白羽捨置操榛菅。君今忽忽負壯節，我亦春色羞衰顔。况逢離別可奈何，憶人日老情日多。
和章友直城東春日 曾鞏 
東流抱孤城，雨洗見春色。風吹百草根，道路千里碧。莫盡溪漫漫，波瀾散無迹。遥林缺見山，冉冉蒼藹積。沙禽有遺蹤，文字不可識。青松對桃李，桃紅李花白。紅白勢方競，青青守岩側。君意無不諧，研談欲俱得。賦詩多所陳，炳若觀龜坼。城東不待到，衆物已歷歷。
簡如晦伯益 曾鞏 
一年孟春月已晦，思去去臘如須臾。春事競在二月間，急景豈與正月殊。今看桃李花未出，不知花開能幾日。日尋桃李不暫停，恐未十回花已失。筋骸縱病心尚壯，酒醴雖無鄰可乞。城東欲與君試行，莫嫌冷落逐書生。
高松 曾鞏 
高松高干雲，衆木安可到。湯湯鳴寒溪，偃偃倚翠纛。側聽心神醒，仰視目睛眊。風雨天地動，一葉不欹倒。豈同澗中萍，上下逐流潦。豈同牆根槐，卷卷秋可掃。鳳凰引衆禽，此木陰可燾。君求百常柱，星日此可造。般匠世有無，方鍾野人好。
青青間青青 曾鞏 
青青間青青，盡望密如罅。風柔聲自和，草縟陰可藉。遊蜂不暫去，啼鳥時獨下。繚牆隔深園，高枝出虛榭。貴人無餘事，歡言持玉斝。茅簷亦自好，吾廬四如畫。故人儻可遲，倒屣不辭迓。
洪州 曾鞏 
洪州城中荒且遠，每到弱馬常驅馳。交朋顧我亦已厚，謝詞有禮寧當違。人生有累乃汲汲，萬事敦迫如銜羈。山中無塵水清白，安得去吟梁甫辭。
咏史二首  其一 曾鞏 
仲尼一旅人，吳楚據南面。不知千載下，究竟誰貴賤。
咏史二首  其二 曾鞏 
賜也相國尊，子思終不慕。乃知古今士，輕重復內顧。
泝河 曾鞏 
客舟泝河西北行，日夜似與河流爭。不知洶洶竟何爲，怒意彼此何時平。但疑天地送秋至，惡雨疾風相觸聲。我病入寒饒睡思，歸夢正美還遭驚。東南水鄉我所住，楊花散時春水生。湖江渺邈不見岸，汩汩自流無可憎。石泉百丈落山嘴，此縱有聲清可聽。莫如此水極凶驁，土木暫觸還轟轟。吁嗟造化何厚薄，惡物受稟無由更。
尹師魯 曾鞏 
衆人生死如塵泥，一賢廢死千載悲。漢初董生不大用，厥政自此慚隆姬。至今董生沒雖久，語者爲漢常嗟欷。尹公素志任天下，衆亦共望齊皋伊。文章氣節蓋當世，尚在功德如豪氂。安知蔓草蔽原野，雪霰先折青松枝。百身可贖世豈惜，訃告四至人猶疑。悲公尚至千載後，況復悲者同其時。非公生平舊相識，跽向北極陳斯詩。
發松門寄介甫 曾鞏 
南風夜發吹孤舟，起視北極星辰稠。曉開征帆破長浪，挾以兩櫓當中流。松門東面見廬阜，其上少日烟氣浮。舟人指我極四望，黑處無底蛟龍湫。櫧溪左蠡信浩蕩，兩涘若粒分岡丘。落星囷囷孰可狀，清漢夜獨垂牽牛。故人曾期此同載，捨櫂直抵雲山遊。念今五載負斯語，心獨動蕩風中斿。况聞肥遯須山在，早時事力胡能謀。所嗟親老食未足，安得一畝操鋤耰。此言此笑吾此取，非子世孰吾相投。今諧與子脫然去，亦有文字歌唐周。
北風 曾鞏 
北風動地江翻天，我坐極浦維空船。浮雲冥冥下無日，老樹自擺相樛纏。薰琴空聞不可見，應已久絕朱絲弦。遂令陰飆自回斡，安得歲物無疵愆。江頭酒賤且就醉，勿復著口問陶甄。
過彭澤 曾鞏 
淵明昔抱道，爲貧仕茲邑。幡然復謝去，肯受一官縶。予觀長者憂，慷慨在遺集。豈同孤蒙人，剪剪慕原隰。遭時乃肥遯，茲理固可執。獨有田廬歸，嗟我未能及。
江上懷介甫 曾鞏 
江上信清華，月風亦蕭灑。故人在千里，樽酒難獨把。由來懶拙甚，豈免交遊寡。朱弦任塵埃，誰是知音者。
讀五代史 曾鞏 
唐衰非一日，遠自開元中。尚傳十四帝，始告曆數窮。由來根本强，暴戾豈易攻。嗟哉梁周間，卒莫相始終。興無累世德，滅若燭向風。當時積薪上，曾寧廢歌鐘。
庭木 曾鞏 
庭中有佳樹，清影四面垂。往往風雨夜，蛟龍此投依。留之待鸞鳳，未許燕雀窺。誰謂烏鳥惡，安巢最高枝。不顧白日照，直傍陰虹飛。自恃棲託穩，豈憂彈射危。三春獨翱翔，百鳥斂羽儀。鳳凰不能爭，況乃鳬雁微。既務志意得，都爲世可欺。白晝攫鼎肉，從容擇牷犧。近人不肯避，一怒終夜啼。遭其瞰牆屋，禍患豈可移。聽之欲占赦，婦女固已癡。忿害乃其所，何肯報福釐。行路指之嘆，童稚爭駡譏。鸚鵡獻至尊，言語固可奇。翡翠輸太府，器服所取資。雉鷄美文章，贄贈理亦宜。鷹鸇逐惡鳥，天威得施爲。關雎於周室，耿潔配后妃。莫如此鳥頑，飽食無所裨。一善不能有，醜聲日交馳。但知擇嘉處，巍然治其棲。衆怒未易忽，徼幸亦有斯。安知無刀斧，崩分棄毛皮。且勿引蠹蟲，使樹心本披。亦有愛搏擊，鉤連梟與鴟。亦勿樂順己，窟穴藏狐貍。凡能致大患，尠不自豪氂。未知引避去，此語足自規。惜哉種樹意，長與事乖違。古來亦如此，壯士徒嗟悲。
發彭澤 曾鞏 
卧聞櫓聲知雨來，起見江流與天合。山回風吹霧不盡，帆健船衝浪相沓。歸雲難乘望空斷，落日乍掩凉可納。去家今夜一千里，誰見愁來坐方榻。
菊花 曾鞏 
東籬菊花今已開，萬物各自相驅催。却尋桃杏那復有，舊樹慘慘空牆隈。年光日日已非昔，人世可能無盛衰。朱顔白髮相去幾，勢利聲名相抑排。三公未能逃餓死，九鼎竟亦爲塵埃。乃知萬事皆自枉，有便只宜持酒杯。
落葉 曾鞏 
秋雨與風相噴薄，樹木可能無葉落。琅玕散漫不可收，野步滿船誰掃掠。垂楊千樹舊所惜，顔色易衰由力弱。空條尚舞不自休，物意豈能知索寞。菊花雖開能幾許，新酒縱酸猶可酌。朱顔久已拚銷減，豈有功名堪寫貌。衣冠塵土欲更洗，其奈滿堤河水濁。花開葉落須强醉，壯士豈憂常落魄。
舞鶴 曾鞏 
蓬瀛歸未得，偃翼清溪陰。忽聞瑶琴奏，遂舞玉山岑。舞罷復嘹唳，誰知天外心。
降龍 曾鞏 
降龍左右施襟裾，兩廊夾廟深渠渠。禮下天子一等爾，衣服居處何其殊。文旛列戟照私第，青紫若若官其孥。先後熒煌首珠翠，侍者百十顔溫瑜。凝寒墮指熱侵骨，一宴百盞傾金壺。窮民疾首望雨露，太上欲倚攀姚虞。君胡爲乎目時病，橐針襆艾恬以愉。生前赫赫浪自重，身後沒沒寧非愚。
湘寇 曾鞏 
衡湘有寇未誅剪，殺氣凜凜圍江潯。北兵居南匪便習，若以大舶乘高岑。傖人操兵快如鶻，千百其旅巢深林。超突溪崖出又伏，勢變不易施戈鐔。能者張弓入城郭，連邑累鎮遭驅侵。群黨爭誇殺吏士，白骨棄野誰棺衾。貔貅數萬直何用，月費空已逾千金。楚爲貧鄉乃其素，應此調發寧能禁。捷如馬援不得志，强曳兩足登嶔崟。烏蟻睢盱倚岩險，此虜難勝端非今。較然大體著方冊，唯用守長懷其心。祝良張僑乃真選，李瑑道古徒爲擒。嗚呼廟堂不慎擇，彼士齪齪何能任。大中咸通乃商鑒，養以歲月其憂深。願書此語致太史，獻之以補丹扆箴。
地動 曾鞏 
吾聞元氣判爲二，升降相輔非相傷。今者無端越疆畔，陰氣焰焰侵於陽。陽收剛明避其勢，陰負捷勝尤倡佯。地乘是氣亢於下，震蕩裂拆乖其常。齊秦晉代及荆楚，千百其堵崩連牆。隆丘桀屋不自定，翩若猛吹摇旌幢。生民洶洶避無所，如寄厥命於湖江。有聲四出嘻可怕，誰擊萬鼓何雷硠。陰爲氣靜乃如此，天意昧密寧能詳。或云蠻夷尚侵軼，已事豈必垂災祥。意者邪臣有專恣，氣象翕翕難爲當。據經若此非臆决，皎如秋日浮清霜。祖宗威靈陛下聖，安得直語聞明堂。朝廷肅穆法度治，豈用懔懔憂胡羌。
邊將 曾鞏 
太祖太宗能得人，長壘橫邊遮虜塵。太傅李漢超，侍中何繼筠。二子追接吳與孫，鎮齊撫棣功業均。卓哉祖宗信英特，明如秋泉斷如石。一朝出節合二子，口付心隨斷纖惑。磨笄之旁郡城下，酒利商租若山積。二子開庫啗戰士，以屋量金乘量帛。洪濤入坐行酒杯，牛胾羊蒸委若灰。歲費巨萬不計籍，戰士歡酣氣皆百。二子按轡行邊隅，牙纛宛轉翻以舒。汛掃沙磧無纖埃，塞門千里常夜開。壯耕老餔安且愉，桑麻蔽野華芬敷。濟南遠清書樂石，百井夜出摧穹廬。神哉祖宗知大體，趙任李牧真如是。漢文齷齪豈足稱，郎吏致激面污騂。當今羌夷久猖獗，兵如疽癰理須决。堂堂諸公把旄鉞，碩策神韜困羈紲。祖宗憲度存諸書，㸌若白日明天衢。國容軍政不可亂，薦此以爲陛下娛。
多雨 曾鞏 
嗟江之濱地多雨，冬雷不收開蟄戶。陰氣濁晦化爲霧，或雲於山水於礎。雜花萬株紅與紫，臘風吹開不可數。入春十日寒始至，春氣欲歸寒格住。群山巉空雪相亙，摧折草木何可禦。霖傾潦洶那復止，穹林大丘滅無渚。及今孟夏理宜熱，重裘無溫坐當午。四時云然了安謂，吁吾有愁誰可語。
秋日 曾鞏 
陰氣先贏縱秋熱，時節有幾相與奪。情知赫日不可久，須聽西風生木末。浮雲滿天明復暗，天意自然如慘怛。園林秀色已漸失，次第豈能無葉脫。南山獨佳不可挫，氣象更清連日月。燕飛度海向何處，今去昔來真可劣。繡簾錦幕不算重，從此朱門戒霜雪。誰憐丱角歌者哀，歲歲苦貧思短褐。
山水屏 曾鞏 
吳縑落寒機，舒卷光亂目。秋刀剪新屏，尺寸隨折曲。搜羅得珍匠，徙倚思先屬。經營頃刻內，千里在一幅。定視乃漸通，紀數難迫促。山亂若無窮，負抱頗重複。高棱最當中，桀大勢尤獨。回環衆峰接，趨向若奔伏。矜雄跨九州，爭險掛星宿。深疑雪霜積，暗覺烟霧觸。泉源出青冥，漲潦兩崖束。歷遠始紆徐，派別輸衆谷。輕舟漾其間，沿泝無緩速。微尋得修逕，側起破蒼麓。遠到無限極，窮升犯雲族。遊子定何之，顧眄停馬足。盤石長自閑，空原偶誰築。塵氛見荒林，物色存古俗。粲粲弄幽花，蒼蒼蔭嘉木。遺牛上岩顛，驚麏出槎腹。鮮明極萬狀，指似才一粟。雖從人力爲，頗類陰怪續。深堂得欹眠，高枕生遠矚。餘光耀衾幬，清意凝幔褥。愚訶世幸略，慵卧嗜尤酷。因能助佳夢，肯顧躋杲旭。將相有時材，溪岩真我欲。儒林耻未博，俗阱思自贖。婚嫁累苟輕，耕釣吾已卜。圖屏持自慰，寤寐心思逐。
八月二十九日小飲 曾鞏 
陰陽在天地，鼓吹猶橐籥。煩蒸翕已盡，灝氣乃浮薄。群山翠相抱，塵靄如洗濯。川源亦虛徹，派別歸衆壑。囂音滅蛙蚓，勁意動鵰鶚。蠅蚊自不容，雖有類鉗縛。驅之舊苦衆，忽去寧匪樂。俯仰自醒然，意適忘體瘼。天運雖已晏，生物固未剝。薑芋圃可掘，禾黍田始穫。脫苞紫栗迸，透葉紅梨渥。幽花媚清景，鮮叢耀新萼。西風動孤格，露曉愈修擢。能終犯寒沍，詎可忽纖弱。况當九日近，家釀成已昨。溫顔几杖適，弱質衣冠恪。閨門自可會，非必千里約。箏匏出人指，邐迤奮宮角。初嚴小人獻，終拜長者酢。清言喜自洽，細故憂可略。幸無職事顧，况荷租賦薄。讀書有休暇，得醉且吟噱。
食梨 曾鞏 
今歲天旱甚，百穀病已久。山梨最大樹，屬此亦乾朽。當春花盛時，雪滿山前後。常期摘秋實，穰穰落吾手。忽驚冰玉敗，不與膏澤偶。清朝起周覽，映葉才八九。閑居問時物，此說得溪叟。貧齋分寂絕，塵抱徒噎嘔。寧知蕭條內，把握忽先有。食新恐非稱，分少覺已厚。開苞日星動，落刃冰雪剖。烟潯擇新汲，遠負盈素缶。英華兩相發，光彩生戶牖。初嘗蜜經齒，久嚼泉垂口。蠲煩慰諸親，愈渴忻衆友。肯視故畦瓜，寧論濁泥藕。歲晚迫風霜，人饑乏藜糗。真味雖暫御，未許置樽酒。
追租 曾鞏 
耕耨筋力苦，收刈田野樂。鄉鄰約來往，樽酒追酬酢。生涯給俯仰，公斂忘厚薄。胡爲此歲暮，老少顔色惡。國用有緩急，時議廢量度。內外奔氣勢，上下窮割剝。今歲九夏旱，赤日萬里灼。陂湖蹙埃𡏖，禾黍死磽确。衆期必見省，理在非可略。謂須倒廩賑，詎止追租閣。吾人已迫切，此望亦迂邈。奈何呻吟訴，卒受鞭棰却。寧論救憔悴，反與爭合龠。問胡應驅迫，久已罹匱涸。計須賣强壯，勢不存尪弱。去歲已如此，愁呼遍郊郭。饑羸乞分寸，斯須死笞縛。法令尚修明，此理可驚愕。公卿飽天祿，耳目知民瘼。忍令瘡痍內，每肆誅求虐。但憂值空虛，寧無挺犁钁。暴吏理宜除，浮費義可削。吾卧避囂喧，茲言偶斟酌。試起望遺村，霾風振墟落。
桐樹 曾鞏 
棄地瓦礫間，茲桐偶誰樹。憶見擁西牆，俄成劃烟霧。得時花葉鮮，照影清泉助。當軒蔽赤日，對卧醒百慮。惜哉稟受弱，妄使鸞凰顧。商聲動猶微，秀色觸已沮。低摧亂繁條，逼迫畏清露。暄晴幸未闋，飄落儻可拒。噫號衝飆回，激射陰霰聚。此勢復可言，瞪視空薄暮。
九月九日 曾鞏 
凄凄風露滋，靡靡塵靄屏。已忻廬舍清，未苦裘褐冷。眠食味尤嘉，起坐日尚永。虛天照積水，精鑑出幽礦。石瑩見山稜，林疏覺窗冏。黄花宿蕊破，艷艷晨妝靚。頻尋遠逕香，每愛蒼池影。爲誰佳色鮮，慰我貧齋靜。寒醅出家法，異果得他境。甘腴饌新兔，醜怪薦修蠯。幽閑重時節，老大珍物景。獻酬興未薄，比諷思猶騁。况同親戚歡，詎匪田野幸。俱醉任棲鴉，燭炬尚可秉。
路中對月 曾鞏 
山川困遊人，而不斷歸夢。其餘惟日月，朝夕南北共。日光驅人身，擾擾逐群動。鄉思須暫忘，世事那止重。豈如月可喜，露坐息倥傯。清明入襟懷，萬里絕纖霿。愛之不能飧，但以目睛送。想知吾在廬，皎皎上修棟。慈親坐高堂，切切兒女衆。憐其到吾前，不使降帷幪。豈不映時節，荏苒更季仲。而我去方急，其能計歸鞚。我非土木爲，耳目異聾瞢。念之曷由安，腸胃百憂中。何言月可喜，喜意亦有用。爲其同此時，水木光可弄。猶勝夢中事，記之聊一誦。
聽鵲寄家人 曾鞏 
鵲聲喳喳寧有知，家人聽鵲占歸期。物情固不等人事，爾意自驚思別離。秋花粲粲正可愛，黄菊芙蓉開滿枝。春楓千樹變顔色，遠水靜照紅霞衣。梧桐楊柳豈知數，沙步露冷銀床欹。新黄暗綠各自媚，爛漫未減春風時。誰言秋物不可賞，人意自移隨盛衰。山田正冷酒味美，禾黍半收鷄雁肥。霜梨野栗處處有，雪蜜薦口清香隨。鄉園物物可想見，我意祇隨魂夢飛。家人未用占鵲語，應到歸時春亦歸。
讀書 曾鞏 
吾性雖嗜學，年少不自强。所至未及門，安能望其堂。荏苒歲云幾，家事已獨當。經營食衆口，四方走遑遑。一身如飛雲，遇風任飄揚。山川浩無涯，險怪靡不嘗。落日號虎豹，吾未停車箱。波濤動蛟龍，吾方進舟航。所勤半天下，所濟一毫芒。最自憶往歲，病軀久羸尪。呻吟千里外，蒼黄值親喪。母弟各在遠，訃歸恐驚惶。凶禍甘獨任，危形載孤艎。崎嶇護旅櫬，緬邈投故鄉。至今驚未定，生還乃非常。憂慮心膽耗，馳驅筋力傷。況已近衰境，而常犯風霜。驅之久如此，負疴固宜長。朝晡暫一飽，百回步空廊。未免廢坐卧，其能視縑緗。新知固云少，舊學亦已忘。百家異旨趣，六經富文章。其言既卓闊，其義固荒茫。古人至白首，搜窮敗肝腸。僅名通一藝，著書欲煌煌。瑕疵自掩覆，後世更昭彰。世久無孔子，指畫隨其方。後生以中才，胸臆妄度量。彼專猶未達，吾慵復何望。端憂類童稚，習書倒偏傍。況令議文物，規摹詎能詳。輪轅孰撓直，冠蓋孰纁黄。珪璋國之器，孰殺孰鋒鋩。問十九未諭，其一猶面牆。幾微言性命，萌兆審興亡。茲尤覺浩浩，吾詎免倀倀。因思幸尚壯，曷不自激昂。前謀信已拙，來效庶云臧。漸有田數畝，春秋可耕桑。休問就醫藥，疾病可消禳。性本反澄澈，情田去榛荒。長編倚修架，大軸解深囊。收功畏奔景，窺星起幽房。虛窗達深暝，明膏續飛光。搜窮力雖憊，磨礪志須償。譬如勤種藝，無憂匱囷倉。又如導涓涓，寧難致湯湯。昔廢漸開闢，新輸日收藏。經營但亹亹，積累自穰穰。既多又須擇，儲精棄其糠。一正以孔孟，其揮乃韓莊。賓朋顧空館，議論據方床。試爲出其有，始如宮應商。紛紜遇叩擊，律呂乃交相。須臾極萬變，開闔爭陰陽。南山對塵案，相摩露青蒼。百鳥聽徘徊，忽如來鳳凰。乃知千載後，坐可見虞唐。施行雖未果，貯蓄豈非良。何殊廄中馬，縱齕草滿場。形骸苟充實，氣力易騰驤。此求苦未晚，此志在堅剛。
雜詩五首  其一 曾鞏 
三季已千載，古道久荒榛。紛紛東漢士，飛鳴不當辰。經營救氛沴，此志卒埃塵。士生有進退，何必棄其身。其道雖褊迫，其行絕緇磷。公心不吾誑，復求無此人。
雜詩五首  其二 曾鞏 
貧仕任固小，會計未可失。方今備千品，內外有卑秩。孰當責在己，施設能自必。拘文已難騁，避世固多屈。細云且可略，於大復何實。所就正如斯，與古豈同術。雖非萬鍾富，苟冒歸一律。焉能示朋友，學仕空自咄。
雜詩五首  其三 曾鞏 
韓公綴文辭，筆力乃天授。並驅六經中，獨立千載後。謂爲學可及，不覺驚縮手。如天有日月，厥耀無與偶。當之萬象瑩，所照百怪走。此其自然光，萬物安得有。其人雖已歿，其氣著星斗。窮天破大惑，更覺功業久。其餘施諸小，未負風義厚。當身止自善，所遇時則不。致官九列齊，此理嗟亦苟。去就惟用舍，士固無常守。孔孟非其稱，斗祿應未取。惜哉天下才，甘受外物誘。
雜詩五首  其四 曾鞏 
少年百事銳，豈謂身力孱。心笑古時士，樹立勢苦難。差池歲月邁，自照失朱顔。初心不復道，齟齬常未安。紛紛憂與勞，幾不傷肺肝。人生省己分，靜默固其端。詩書可自喜，施設諒漫漫。
雜詩五首  其五 曾鞏 
相去幾年今與古，睢陽幾人朱與紫。嗟哉二子獨有名，義烈乃能長不死。當時美人歡未足，一日蒼皇行萬里。豈無公卿尊且寵，急反與胡爲眼耳。丈夫感激世莫測，二子引身蒿下起。忠驅義激鬼神動，漠漠胡沙來此止。
與舍弟別舟岸間相望感嘆成咏 曾鞏 
涕淚昨辭親，酸心今別子。舟陸空相望，摻袂即千里。
戲呈休文屯田 曾鞏 
陳侯雋拔人所羨，歲晚江湖初識面。已聞清論至更僕，更讀新詩欲焚硯。天子無由熟姓名，諸公固合思論薦。烏靴况已踏臺省，黑綬未得辭州縣。落落逢人愈難合，欣欣顧我能忘倦。跬步粗官別經歲，角巾廣坐今相見。繞郭青山疊寒玉，縈堤遠水鋪文練。明紅靚白花千樹，隔葉跳枝鶑百囀。佳時苦雨已蕭索，落蕊隨風還面旋。縱無供帳出郊野，尚有清樽就閑燕。脫遺拘檢任真率，放恣嘲諧較豪健。東廊解榻不共語，明日離亭空眷眷。
送宣州杜都官 曾鞏 
夜聞陵陽峰上雨，曉見宛溪春水平。畫船不待雙櫓挾，歸客喜成千里行。牧之文采宜未泯，夫子風流今有聲。篇什高吟鳳凰下，翰墨醉灑烟雲生。撥置簿書有餘力，放意樽罍無俗情。忠義非徒勸風俗，愷悌固可交神明。餘休比戶得涵泳，嚚訟累歲皆澄清。薦章交論付丞相，士行如此宜名卿。江湖一見十年舊，談笑相逢肝膽傾。鷦鷯一枝亦自得，去矣黄鵠高飛鳴。
麻姑山送南城尉羅君 曾鞏 
麻姑之路摩青天，蒼苔白石松風寒。峭壁直上無攀援，懸磴十步九屈盤。上有錦繡百頃之平田，山中遺人耕紫烟。又有白玉萬仞之飛泉，噴崖直瀉蛟龍淵。豐堂廣殿何言言，階脚插入斗牛間。樛枝古木不記年，空槎枵然卧道邊。幽花自嬋娟，林深爲誰妍。但見塵消境靜翔白鶴，吟清猿，雛禽乳鹿往往嗥荒顛。却視來徑如緣絙，千重萬疊窮岩巒。下有荆吳粟粒之群山，又有甌閩一髮之平川。弈棋縱衡遠近布城郭，魚鱗參差高下分岡原。千奇萬異可意得，墨筆盡禿誰能傳。丈夫舒卷要宏達，世路俯仰多拘牽。偶來到此醒心目，便欲洗耳辭囂喧。羅夫子，一日遠補東南官。愛此層崖峻壑之秀發，開軒把酒可縱觀。喜此披霄插漢之敻起，出門舉足得往還。羅夫子，一尉龍蛇方屈蟠。此邦人人衣食足，闔境年年枹鼓閑。几案剸裁得休暇，山水登躡遺紛煩。我行送之思故園，引領南望心長懸。
東軒小飲呈坐中 曾鞏 
二年委質繫官次，一日偷眼看青山。念隨薄祿困垂首，似見故人羞滿顔。及門幸得二三友，把酒能共頃刻閒。海魚腥鹹聊復進，野果酸澀誰能刪。談劇清風生麈柄，氣酣落日解带鐶。瑰材壯志皆可喜，自笑我拙何由攀。高情坐使鄙吝去，病體頓覺神明還。簡書皇皇奔走地，管庫碌碌塵埃間。功名難合若捕影，日月遽易如循環。不如飲酒不知厭，欲罷更起相牽扳。
明妃曲二首  其一 曾鞏 
明妃未出漢宮時，秀色傾人人不知。何况一身辭漢地，驅令萬里嫁胡兒。喧喧雜虜方滿眼，皎皎丹心欲語誰。延壽爾能私好惡，令人不自保妍媸。丹青有迹尚如此，何况無形論是非。窮通豈不各有命，南北由來非爾爲。黄雲塞路鄉國遠，鴻雁在天音信稀。度成新曲無人聽，彈向東風空淚垂。若道人情無感慨，何故衛女苦思歸。
明妃曲二首  其二 曾鞏 
蛾眉絕世不可尋，能使花羞在上林。自信無由污白玉，向人不肯用黄金。一辭椒屋風塵遠，去託氈廬沙磧深。漢姬尚自有妒色，胡女豈能無忌心。直欲論情通漢地，獨能將恨寄胡琴。但取當時能託意，不論何代有知音。長安美人誇富貴，未央宮殿競光陰。豈知泯泯沈烟霧，獨有明妃傳至今。
喜二弟侍親將至 曾鞏 
嗟予懷抱徒蠢蠢，二弟胸中何落落。政如魯衛各馳騁，文似機雲飽磨琢。坐曹風義動江淮，爲縣聲名到京洛。鴻雁峨峨並羽儀，棠棣韡韡聯跗鄂。我於兩處抱饑渴，恨寄一官如束縛。周南留滯勿復論，平陸可來無厭數。慈親况不倦行役，官長幸復寬期約。似聞笑語已仿佛，想見追隨先踴躍。共眠布被取溫暖，同舉菜羹甘淡薄。山花得折隨好醜，村酒可醉無清濁。屈伸有命更勿疑，細故偶然皆可略。春風爲子送帆檣，速放船頭來此泊。
七月一日休假作 曾鞏 
初秋尚苦暑，歸沐乃君恩。地閑少來客，日晏猶閉門。家乏念藜藿，開顔無一樽。况復辭貌拙，敢隨車馬奔。盥濯何所事，讀書坐前軒。豈堪當世用，空味古人言。頗喜市朝內，獨無塵土喧。終年但如此，真竊大官餐。
秋夜 曾鞏 
秋露隨節至，宵零在幽篁。灝氣入我牖，蕭然衾簟凉。念往不能寐，枕書嗟漏長。平生肺腑友，一訣餘空床。况有鵲巢德，顧方共糟糠。偕老遂不可，輔賢真淼茫。家事成濩落，嬌兒亦彷徨。晤言豈可接，虛貌在中堂。清淚昏我眼，沉憂回我腸。誠知百無益，恩義故難忘。
七月十四日韓持國直廬同觀山海經 曾鞏 
高閣在清禁，長軒憑廣虛。御幄閟圖象，依然臨幸餘。翠甓布天路，黄簾分直廬。一雨清景早，稍凉秋興初。解带就君坐，臨床闚素書。山海所錯出，飛潛類紛如。此語果虛實，遺編空卷舒。自笑正豕亥，更微注蟲魚。君材合遠用，就此固已疏。如我乃斯幸，地閑容誤居。竹影散良席，花香浮廣裾。俯仰自足適，歸時更當徐。
李氏素風堂 曾鞏 
丞相事唐室，獨馳三絕名。家世在圖史，詩書傳後生。郎位逮流澤，出令箴輩驚。歲暮營燕坐，高居遺世情。翠竹带書幌，青山臨酒觥。已使襟韵適，况聞吟誦聲。自可化鄉里，豈唯門戶榮。果有過庭子，穎然材思精。抱璞已三獻，驚人當一鳴。風義故常在，茲堂非偶成。
秋聲 曾鞏 
喬柯與長谷，秀色故未浼。秋風來吹之，聲如振江海。怒號無晨夕，唱和若有待。翏翏遍坳漥，豈獨緣𡾋嵬。百川亦相投，取鬧不知悔。竹籬更謞然，呂律焉足采。蜩螿豈知微，切切如怨憝。惟人亦吟哦，沸若烹鼎鼐。八荒同一鳴，靜裏安得在。獨有虛室翁，恬然故無改。
戲書 曾鞏 
家貧故不用籌算，官冷又能無外憂。交遊斷絕正當爾，眠飯安穩餘何求。君不見黄金滿籝要心計，大印如斗爲身讎。妻孥意氣賓客附，往往主人先白頭。
李節推亭子 曾鞏 
盱江郭東門，江水湛虛碧。東南望群峰，連延倚天壁。長林相蔽虧，蒼翠浮日夕。青冥窗戶寒，居者非咫尺。子初得從誰，有此烟霧宅。燕坐遠世喧，及門無塵客。築亭更求深，緩带聊自適。時花笑婀娜，山鳥吟格磔。家釀熟新樽，歡言命良席。故已輕華簪，寧論珍拱璧。我亦有菑田，相望在阡陌。安得巾柴車，過從佇三益。
秋夜露坐偶作 曾鞏 
白雲飛尚低，清露泫猶早。風來亦依微，濁暑焉得掃。客堂虛四楹，灑水恨枯槁。喜茲宵漏初，露坐散襟抱。河明带飛觀，月白通馳道。顧眄塵慮銷，瓶泉謝頻倒。恨無同聲人，詩義與探討。踟躕拂方床，歸卧夢亦好。
韓玉汝使歸 曾鞏 
顧命逮殊鄰，輶軒遵此道。公府戒行期，禁庭頒重寶。積雪正東流，度河盛前導。士勇踐胡塵，馬驕嘶塞草。玉節所鎮臨，氈廬先汛掃。赫爾示威靈，坦然布懷抱。國倚材實優，虜得聲名早。慷慨服天驕，從容問遺老。光華反原隰，沆碭看西顥。迎勞動都門，旌旗風亦好。
苦熱 曾鞏 
憶初中伏時，怫鬰炎氣升。赫日已照灼，赤雲助軒騰。積水殆將沸，清風豈能興。草木恐焚燎，窗扉似炊蒸。冰雪氣已奪，蚊蠅勢相矜。發狂憂不免，暑飲詎復勝。
過介甫 曾鞏 
日暮驅馬去，停鑣叩君門。頗諳肺腑盡，不聞可否言。淡爾非外樂，恬然忘世喧。况值秋節應，清風蕩歊煩。徘徊望星漢，更復坐前軒。
過介甫歸偶成 曾鞏 
結交謂無嫌，忠告期有補。直道詎非難，盡言竟多迕。知者尚復然，悠悠誰可語。
合醤作 曾鞏 
孺人捨我亡，稚子未堪役。家居拙經營，生理見侵迫。海鹽從私求，厨麵自官得。揀豆連數晨，汲泉候將夕。調撓遵古書，煎熬需日力。庶以具藜羹，故將供膾食。豈有寄徑憂，提瓶無所適。但慚著書非，覆瓿固其職。
送章婺州 曾鞏 
方擁使君節，駕言自東還。又聞白丞相，懷紱出九關。遂縱大船去，欲追詎能攀。已喜所寄徑，幽尋足谿山。仍誇越西部，迥在雲林間。屋瓦遍高下，青蒼更回環。穿路竹裊裊，鳴沙水潺潺。會有樽酒適，每需庭訟閑。况席鼓琴舊，政行故非艱。歲暮當趨召，馳歸復玉班。
瞿秘校新授官還南豐 曾鞏 
柳色映馳道，水聲通御溝。雖喜芳物盛，未同故人遊。叩門忽去我，躍馬振輕裘。佩印自茲始，過家當少留。中園何時到，薇蕨亦已柔。山翠入幽屐，渚香浮回舟。阡陌有還往，壺觴時獻酬。應笑天祿閣，寂寥誰見求。
送程公闢使江西 曾鞏 
程侯昔使西山下，金印出懷光滿把。坐馳雷電破奸伏，力送春陽煦鰥寡。袴襦優足遍里巷，禾黍豐穰罄郊野。訟庭終日自虛曠，德宇平生本瀟灑。龍淵决水漲清沼，鳥背誅林開廣厦。蒼顔擁檻四山出，翠色橫檐大江瀉。掌平百里露州郭，髪密千甍銜屋瓦。雲裘數曲秀蘭蕙，鳳蓋相摩擢梧榎。客來尚喜井投轄，主禮寧論燭飛灺。三吳月出照金戟，百越風來吹玉斝。羽釵絕艷舞回雪，寶劍諸儒談炙輠。一尊放意受天籟，萬累回頭真土苴。我思飛步綴登躡，又欲生綃乞圖寫。身縻東觀願雖阻，日注漳門心豈捨。過臨有幸破氛霧，奮厲方欣入陶冶。齋航又自日邊去，信節初從天上假。舊邦往靖寄揮麈，新穀來輸付流馬。遥知素譽在民口，已有歡聲騰里社。却尋泉石引幽士，想憶沙塵笑勞者。何當一解豫章榻，强賦土風令中雅。
遊金山寺作 曾鞏 
候潮動鳴艫，出浦縱方舟。舉箔見茲山，巋然峙中流。朱堂出烟霧，縹緲若瀛洲。十年入夢想，一日恣尋遊。屐履上層閣，披襟當九秋。地勢已瀟灑，風飆更颼飀。遠挹蜀浪來，旁臨滄海浮。壺觴對京口，笑語落揚州。久聞神龍伏，況睹鷙鳥投。行緣石徑盡，却倚巖房幽。頗諧雲林思，頓豁塵土憂。昏鐘滿江路，歸榜尚夷猶。
答葛藴 曾鞏 
我初未識子，已知子能文。春風吹我衣，暮召入九閽。衆中得子辭，默許非他人。方將引飛黄，使出萬馬群。差之在須臾，氣沮不復論。大明臨萬物，我亦傍車塵。相逢扶桑側，一揖意自親。屈子果由我，相示以無言。同行千步廊，攬轡金馬門。歸來客舍中，未及還往頻。東舟載子去，千里不逡巡。今者坐甌越，相望若參辰。忽有海上使，問我及牆藩。得子百篇作，讀之爲忻忻。大章已逸發，小章更清新。遠去筆墨畦，徒識斧鑿痕。想當經營初，落紙有如神。勉哉不自止，直可闚靈均。我老未厭此，持誇希代珍。朝吟忘日昃，暮吟忘日曛。發聲欲薦子，自笑不足云。
南湖行二首  其一 曾鞏  长江
二月南湖春雨多，春風蕩漾吹湖波。著紅少年里中出，百金市上裁輕羅。插花步步行看影，手中掉旅唱吳歌。放船縱櫂鼓聲促，蛟龍擘水爭馳逐。倏親忽遠誰可追，朝在西城暮南溪。奪標得雋唯恐遲，雷轟電激使人迷。紅簾彩舫觀者多，美人坐上揚雙蛾。斷瓶取酒飲如水，盤中白筍兼青螺。生長江湖樂卑濕，不信中州天氣和。
南湖行二首  其二 曾鞏 
東南溪水來何長，若耶清明宜靚妝。南湖一吸三百里，古人已疑行鏡裏。春風來吹不生波，秀壁如奩四邊起。蒲芽荇蔓自相依，躑躅夭桃開滿枝。求群白鳥映沙去，接翼黄鸝穿樹飛。我坐荒城苦卑濕，春至花開曾未知。蕩槳如從武陵入，千花百草使人迷。山回水轉不知遠，手中紅螺豈須勸。輕舟短楫此溪人，相要水上亦湔裙。家住橫塘散時晚，分明笑語隔溪聞。
種牡丹 曾鞏 
經冬種牡丹，明年待看花。春條始秀出，蠹已病其芽。柯枯葉亦落，重尋但空槎。朱欄猶照耀，所待已泥沙。本不固其根，今朝謾咨嗟。
西湖二月二十日 曾鞏  西湖
平生拙人事，出走臨東藩。紛此獄訟地，欣乘刀筆閑。漾舟明湖上，清鏡照衰顔。春風隨我來，掃盡冰雪頑。花開滿北渚，水淥到南山。魚鳥自翔泳，白雲時往還。吾亦樂吾樂，放懷天地間。顧視彼誇者，錙銖何足言。
北湖 曾鞏  西湖
常時泛西湖，已覺烟水永。北堤復誰開，長涵一川靜。久幽繇地偏，跬步人迹屏。我初得之喜，指顧闢榛梗。種花延妙香，插柳待清影。飛梁通兩涯，結宇臨四境。包羅盡高卑，開拓極壬丙。灑然塵滓消，恍爾心目醒。興物振滯淹，如人出奇穎。日携二三子，杖屨屢觀省。念時方有爲，衆智各馳騁。獨此得逍遥，固知拙者幸。
百花堤 曾鞏 
如玉水中沙，誰爲北湖路。久翳荒草根，未承青霞步。我爲發其枉，修營極幽趣。髮直而砥平，驊騮可馳騖。周以百花林，繁香泫清露。間以綠楊陰，芳風轉朝莫。飛梁憑太虛，嶢榭躡烟霧。直通高城顛，海岱歸指顧。爲州乏長材，幸歲足秔稌。與衆飽而嬉，陶然無外慕。
芙蓉臺 曾鞏 
芙蓉花開秋水冷，水面無風見花影。飄香上下兩嬋娟，雲在巫山月在天。清瀾素礫爲庭戶，羽蓋霓裳不知數。臺上遊人下流水，柱脚亭亭插花裏。闌邊飲酒櫂女歌，臺北臺南花正多。莫笑來時常著屐，綠柳牆連使君宅。
秋懷二首  其一 曾鞏 
流水寒更澹，虛窗深自明。褰帷遠鐘斷，擁褐晨香清。油然素心適，緬彼外物輕。因時固有應，在理復何營。隠几公事退，卷書坐南榮。以茲遠塵垢，何異山中情。
秋懷二首  其二 曾鞏 
爲州詎非忝，即事亮何成。幸茲桑麻熟，復爾倉箱盈。閭里凶黨戢，階除嚚拺訟清。日携二三子，飽食中園行。念非形勢迫，免有彈弋驚。幽閑固可樂，勿慕高遠名。
送李撰赴舉 曾鞏 
湖水碧，槐花黄，山川摇落窗戶凉。宿雲星稀日東出，青冥風高雁南翔。華堂昨夜讀書客，匹馬今朝遊大梁。鋒鋩拂塵見飛影，把握驚人持夜光。康衢四闢通萬里，天駟得地方騰驤。我留東山意頗卓，屏棄外慮無毫芒。子能相從味沖漠，捉箠勿暫遲歸裝。
送韓玉汝 曾鞏 
野岸漲流水，名園紛雜英。旭景冠蓋集，清談樽酒傾。重此臺省秀，駕言江海行。已喜懷抱粹，况推材實精。衆許極高遠，時方藉經營。詎止富中廩，固將澤東氓。還當本朝用，不待芳歲更。功名自茲始，勿嘆華髪生。
招隠寺 曾鞏 
一徑入松下，兩峰橫馬前。攀緣綠羅磴，飛步蒼崖巔。昔人此嘉遯，手弄朱絲弦。想當林間月，獨寫山中泉。此樂非外得，肯受世網牽。我亦本蕭散，至此更怡然。偏憐最幽處，流水鳴濺濺。
延慶寺會景純正仲希道介夫明叟納凉同觀建鄴宮中畫像翰林墨迹延慶寺者劉裕故宅中有壽丘山 曾鞏 
禪方壽丘山，平昔宋公宅。好風吹雨來，暑氣一蕩滌。我與二三友，歡言同几席。神清軼埃𡏖，趣合盡肝膈。嶺竹翠尚新，水花紅可摘。以此侑樽酒，隤然岸巾幘。建鄴舊丹青，金鑾餘翰墨。綽約桃李顔，超遥龍虎迹。緬矣霸王業，信哉文章伯。感古已躊躇，慕奇復嘆息。泊無勢利心，自覺衿慮適。起坐相扳牽，遲留日將夕。
送豐稷 曾鞏 
桃花染破南山青，漢江此時春水生。客舟相語人夜起，勁櫓亂江群雁聲。之君飄泊動歸思，告我舉裝千里行。閎材壯思風雨發，綠鬢少年冰雪清。讀書一見若經誦，下筆千言能立成。精微自得有天質，操行秀出存鄉評。嗟從薄祿困流滯，能誘鄙俗銷紛爭。弦歌躬勸士强學，田里堵安人力耕。嗟予據桉但畫諾，遇事縮手方蒙成。雖知璞玉難强獻，欲挂塵榻空含情。歲寒不變乃知確，物理先否終當亨。維舟且盡今夕語，明日帆隨白鳥輕。
不飲酒 曾鞏 
不飲酒，不善諧，少年醒眼看花開。况從多病久衰耗，自顧白髪垂毰毸。縱遇花時少情思，經春不曾銜酒杯。布穀但憂天雨少，提壺謾聞山鳥催。且坐蒲團紙窗暖，兩衙退後睡敦敦。
初發襄陽携家夜登峴山置酒 曾鞏 
維舟沔南岸，置酒峴山堂。入坐松雨濕，吹衣水風凉。烟嶺火明滅，秋湍聲激揚。乍釋塵垢累，况餘燈燭光。羊公昔宴客，爲樂未遽央。而我獨今夕，携家對壺觴。頗適麋鹿性，頓驚清興長。歸去任酩酊，詎期誇阿强。
高陽池 曾鞏 
山公昔在郡，日醉高陽池。歸時誇酩酊，更問并州兒。我亦愛池上，眼明見清漪。二年始再往，一杯未嘗持。念豈公事衆，又非筋力衰。局束避世網，低回紲塵羈。獨慚曠達意，竊祿誠已卑。
遊鹿門不果 曾鞏 
方舟下秋瀨，已遠漢南城。念昔在郡日，苦爲塵網嬰。低心就薄祿，實負山水情。鹿門最秀發，十里行松檉。宿幌白雲影，入窗流水聲。龐公昔抱道，遯世此躬耕。風雨塞天地，伺晨獨先鳴。故巖但聞說，已覺醒朝酲。及茲道途出，謂諧猿鶴迎。顧值深濘阻，獨憐幽思并。不踏蘇嶺石，虛作襄陽行。
漢廣亭 曾鞏 
悠悠漢水長，剡剡楚山密。若與心目期，爭從窗戶出。太守朴鄙人，迂無適時術。治民務不煩，得以偷暇日。北城最頻登，局促諧曠逸。雲根辨毫芒，鳥背臨嵂崒。亦以樂賓遊，豈惟慰衰疾。欲寄別後情，嗟無少文筆。
聞喜亭 曾鞏 
聞喜名自昔，廣亭臨漢津。飛甍出萬屋，地絕無纖塵。盤道城堞古，遠林墟曲新。靜覺耕釣勝，幽宜鷗鷺馴。頼此荒僻郡，幸容樸愚人。閣鈴晝常寂，齋釀寒更醇。一樽且勤設，勿負頭上巾。
劉景升祠 曾鞏 
景升得二蒯，坐論勝凶殘。正當喪亂時，能使憔悴寬。繽紛多士至，肅穆萬里安。能收衆材助，圖大信不難。諸公龍鳳姿，有待久盤桓。得一固足興，致之豈無端。乃獨采樗櫟，不知取椅檀。蓋云器有極，在理良足嘆。
隆中 曾鞏 
志士固有待，顯默非苟然。孔明方微時，息駕隆中田。出身感三顧，魚水相後先。開迹在庸蜀，欲正九鼎遷。垂成中興業，復漢臨秦川。平生許與際，獨比管樂賢。人材品目異，自得豈虛傳。
蔡州 曾鞏 
蔡州昔人居，遺堵不可尋。青石久埋沒，荒烟起空林。昔人依劉表，意氣傳至今。廣路競朱轂，深藏閟黄金。構難琦琮間，咎責積已深。終貽覆宗累，苟得非所欽。爲惡理當爾，足懲誇者心。
谷隠寺 曾鞏 
峴南衆峰外，窅然空谷深。丹樓倚碧殿，敻出道安林。習池抱鄰曲，虛窗漱清音。竹靜幽鳥語，果熟孤猿吟。故多物外趣，足慰倦客心。但恨紲塵羈，無繇數追尋。
萬山 曾鞏 
萬山臨漢皋，峰嶺頗秀發。王繁舊居處，荒草久埋沒。解佩蓋已迷，沉碑終自伐。最宜北城望，正值氛靄歇。縹緲出烟雲，清明動毛髮。留連至歸時，長見西林月。
題張伯常漢上茅堂 曾鞏 
遠出清漢上，隠然一堤長。槐柳若雲布，連陰入虛堂。架險注鳴溜，分畦殖群芳。豈惟富桑柘，蓋亦餘囷倉。主人事幽屏，不願尚書郎。即此徇高志，風騷恣徜徉。强起迫義重，還歸直明光。清風凜然在，素壁盈文章。故棲勿回眄，黄鵠本高翔。
移守江西先寄潘延之節推 曾鞏 
憶昔江西別子時，我初折腰五斗粟。南北相望十八年，俯仰飛光如轉燭。子遺萬事遂恬曠，我繫一官尚局促。早衰膽氣自然薄，多病顛毛那更綠。人情畦畛阻肝膈，世路風波悸心目。每嗟太守兩朱輪，寧及田家一黄犢。幸逢懷紱入斗牛，喜得披山收寶玉。薄材頑鈍待磨琢，舊學搶攘期反覆。雲鴻可近眼先明，野鹿尚縻顔自忸。長鬚幸未阻誨存，下榻應容拜臨辱。
漢陽泊舟 曾鞏 
暫泊漢陽岸，不登黄鶴樓。江含峨岷氣，萬里正東流。驚風孤雁起，蔽日寒雲浮。祗役雖遠道，放懷成薄遊。興隨滄洲發，事等漁樵幽。烟波一尊酒，盡室載扁舟。
鄖口 曾鞏 
我行去此二十年，鄖水不改流潺湲。風光滿眼宛如昨，故人乘鸞獨騰騫。今人隨我不知昔，我記昔遊何處言。淚向幽襟落如瀉，况聞江漢斷腸猿。
促促爲物役 曾鞏 
促促爲物役，區區迫世情。但嗟束縛急，未覺章綬榮。奈此兩鬢白，顧無一廛耕。所求亦云幾，脫粟與藜羹。
鴻雁 曾鞏 
江南岸邊江水平，水荇青青渚蒲綠。鴻雁此時儔侶多，亂下沙汀恣棲宿。群依青荇唼且鳴，暖浴蒲根戲相逐。長無矰繳意自閑，不飽稻粱心亦足。性殊凡鳥自知時，飛不亂行聊漸陸。豈同白鷺空潔白，俯啄腥污期滿腹。
喜晴 曾鞏 
天晴萬里無纖風，江平水面磨青銅。光華逸發萬物上，精氣敻與扶桑通。我行江漢道苦惡，十步九折遺西東。况遭積雨駕高浪，沙翻石走相撞舂。操舟衆工立噤㾕，濕櫓鑽火磨星紅。荒蹊成潴尺寸礙，永日四望無人蹤。一時得意數蛙黽，鳴躍振踞泥塗中。陰消陽勝有先兆，宇宙丹翠含沖融。今晨霾曀一掃蕩，羲和徐行驅六龍。眼明意豁萬事快，預喜來年麰麥豐。
酬王正仲登嶽麓寺閣見寄 曾鞏  衡山
聞君東南使，攬轡雲松間。皇華照楚甸，吉玉投衡山。幽尋得臨觀，意豁窮躋攀。顧我客斗牛，三年疏往還。低心念弱志，引領望衰顔。未共尊酒樂，良嗟人事艱。叱馭犯冰雪，迴鑣馳九關。何足慰離思，德音鏘珮環。
訪石仙巖杜法師 曾鞏 
杜君袖銜丹砂書，一顧訶斥百怪除。聲如翻河落天衢，四方爭迎走高車。方瞳秀貌白鬚垂，買船東南尋舊居。石巖天開立精廬，四山波瀾勢爭趨。君琴一張酒一壺，笑談衮衮樂有餘。我今歸來尚踟躕，羨君决發真丈夫。
曉出 曾鞏 
曉出城南羅卒乘，皂纛朱旗密相映。貔貅距躍良家子，鵝鸛彌縫司馬令。奪標一一飛步疾，盤槊兩兩翻身勁。霸上今朝且兒戲，衛青異日須天幸。
和貢甫送元考元考不至 曾鞏 
蓬山有行客，欲上北城舟。學問本閎博，言談非謬悠。嘗陳帝王略，得試紫雲樓。一時驚豪捷，况復富春秋。朋遊所欣附，爭欲致綢繆。承明動鄉思，歲久道苦修。忽懷淄川組，夙昔願始酬。出餞集儔侶，清歡期少留。酒闌竟不至，睠睠久臨流。微我獨有咎，此詩聊可求。
京師觀音院新堂 曾鞏 
九衢言語亂人耳，三市塵沙瞇人目。猿狙未慣裹章綬，魚鳥寧忘慕谿谷。恨無棲宿在清曠，欲弄潺湲愈煩燠。道人誰氏斥佳境，决漢披霄敞華屋。駢羅嶷嶷三秀石，叢迸娟娟兩修竹。雲蒸雨泄被巖壑，海倒河垂動林麓。頓驚俯仰遠囂濁，豈直形骸擺羈束。解衣堅坐暝忘返，飲水清談心亦足。丈夫壯志須坦蕩，曲士陰機謾翻覆。青鞋赤舄偶然爾，安用區區巧追逐。
郊祀慶成 曾鞏 
即祚謳歌後，欽柴禮數新。盛容超曠代，樂貢盡殊鄰。宿戒臨行殿，宵興絕衆臣。立須空便次，步進却柔裀。外物雖多品，天心在一純。高靈終享德，群望亦依仁。暗藹如無間，遲延若可親。欲知精意答，預睹太和臻。積曀沉遥甸，浮陽上綺闉。霱雲生斐亹，愛景駐逡巡。厚慶歸清廟，餘釐及兆人。還宮動前蹕，喜氣入韶鈞。
仁宗皇帝挽詞三首  其一 曾鞏 
納諫終無牾，知人久更明。恩波通四海，壽域載群生。異俗衣裳會，諸儒雅頌聲。威靈空想象，盛德詎能名。
仁宗皇帝挽詞三首  其二 曾鞏 
日轉歸人外，天移入畫中。冕旒餘澤在，驚蹕舊儀空。卜宅三川繞，方喪萬里通。初寒石門路，松檜颯悲風。
仁宗皇帝挽詞三首  其三 曾鞏 
滄海難回日，青雲如送春。服喪三月遍，遏樂四夷均。感格英靈在，褒揚大號新。依然社稷計，王業付真人。
英宗皇帝挽詞二首  其一 曾鞏 
已應南陽氣，猶遲代邸來。範鎔歸獨化，綱理付群材。禹會方無外，虞巡遂不回。空驚柏城仗，簫鼓送餘哀。
英宗皇帝挽詞二首  其二 曾鞏 
繼文猶旦暮，歸啟已謳吟。畫手傳英氣，書筠見德音。鑄銅餘故鼎，啄草付春禽。試望橋山路，蕭蕭翠柏深。
慈聖光獻皇太后挽詞二首  其一 曾鞏 
祖烈鷹揚終食冀，家聲泉湧舊興譙。人倫風化歸三世，王室功勞屬兩朝。長信深嚴餘羽衛，閟宮崇大列宗祧。衣冠藉藉談遺事，不盡鴻名對永昭。
慈聖光獻皇太后挽詞二首  其二 曾鞏 
山河德履孚潛顯，江漢仁風被邇遐。已輔乾坤成化育，終符日月繼光華。和熹未寤還威柄，明德猶疏抑外家。欲次徽音難仿佛，空餘流恨入哀笳。
送英州蘇秘丞 曾鞏 
遠民歌舞戴升平，碧閣朱樓照眼明。鄉饌雨餘收白蕈，客樽秋後對紅英。瀧鳴湞水遥通海，路入南山不隔城。材術如君有餘暇，出遊應數擁雙旌。
送陳郎中還京兼過九江新宅 曾鞏 
鷁舟金碧照溪沙，帆上風吹五兩斜。罷郡紫泥催向闕，過江紅旆引還家。因將舊社人携酒，應喜新林樹見花。莫作山齋久留意，中臺虛位有清華。
遣興 曾鞏 
青燈鬥鼠窺寒硯，落月啼烏送迥笳。江漢置身貧作客，溪山合眼夢還家。百憂忽忽丹心破，萬事悠悠兩鬢華。誰與健帆先度鳥，更無留滯向天涯。
楚澤 曾鞏 
楚澤荒凉白露根，盈虛無處問乾坤。蟲蟲旱氣連年有，寂寂遺人幾戶存。盜賊恐多從此始，經綸空健與誰論。諸公日議雲臺上，忍使憂民獨至尊。
西亭 曾鞏 
團扇頻揮到此亭，他鄉愁坐思冥冥。空羞避俗無高節，轉覺逢人惡獨醒。歲月淹留隨日老，乾坤狼狽幾時寧。欲知事事今何似，萬里波濤一點萍。
盆池 曾鞏 
環環清泚旱猶深，炳炳芙蓉近可尋。蒼壁巧藏天影入，翠奩微带蘚痕侵。能供水石三秋興，不負江湖萬里心。照影獨憐身老去，日添華髪已盈簪。
羈遊 曾鞏 
粗飯寒齏且自如，欲將吾道付樵漁。羈遊事事情懷惡，貧病年年故舊疏。自古幸容元亮醉，凡今誰喜子雲書。何由得洗塵埃盡，恣買滄洲結草廬。
南軒竹 曾鞏 
密竹娟娟數十莖，旱天蕭灑有高情。風吹已送煩心醒，雨洗還供遠眼清。新筍巧穿苔石去，碎陰微破粉牆生。應須萬物冰霜後，來看琅玕色轉明。
浮雲樓和趙嘏 曾鞏 
萬里聊供遠眼開，檐前不盡水聲哀。朝雲尚拂陽臺去，羽獵曾圍夢澤來。解带欲留長日坐，傾壺難飲故人杯。邅窮萬里飄萍內，到此登臨更幾回。
照影亭 曾鞏 
河流縈檻色輝輝，無數幽禽入鏡飛。已映渚花紅四出，更涵沙柳翠相圍。不欺毫髪公雖有，太盡妍媸道恐非。自笑病容隨步見，未衰華髪滿緇衣。
晚望 曾鞏 
蠻荆人事幾推移，舊國興亡欲問誰。鄭袖風流今已盡，屈原辭賦世空悲。深山大澤成千古，暮雨朝雲又一時。落日西樓憑檻久，閑愁唯有此心知。
書閣 曾鞏 
自憐野性生來拙，誰許交情晚最親。世路因仍憂檻阱，他鄉衰暮傍風塵。惟將菽藿還求志，未有絲毫可爲人。一畝蕭然須暫得，欲偷閑日長精神。
贈彈琴者 曾鞏 
至音淡薄誰曾賞，古意飄零自可憐。不似秦箏能合意，滿堂傾耳十三弦。
寄孫正之 曾鞏 
貌癯心苦氣飄飄，長餓空林不可招。能舉丘山惟筆力，可摩雲日是風標。詩篇綴緝應千首，學術窺尋豈一朝。耳冷高談經歲遠，江南春動雪還消。
秋日感事示介甫 曾鞏 
秋日氣己盛，陰蟲朝暮聲。烟雲斷溪樹，風雨入山城。沙磧有遺虜，旌旗多遠行。生民苦未息，吾黨耻論兵。
簡翁都官 曾鞏 
倦遊公府曳長裾，笑上扁舟指舊廬。自有文章真杞梓，不須雕琢是璠璵。浮蛆滿甕嘗春酒，垂露臨窗理素書。况得君賓同壯節，一鄉清問更誰知。
陳祁秀才園亭 曾鞏 
眼無塵土境殊清，一繞芳蹊病體輕。烟樹疑從古畫見，水軒真在碧天行。君能極巧安山勢，我欲忘歸聽竹聲。只恐主人難住此，弟兄嘉行滿鄉評。
上杜相公 曾鞏 
水爲舟楫旱爲霖，社稷生民注意深。豈謂便辭黄閣議，翻然求就紫芝吟。始終好古儒林士，進退憂時國老心。只有聲名隨日遠，不令功被管弦音。
胡太傅挽詞二首  其一 曾鞏 
讜言留簡冊，恭德載閨門。福履三朝盛，官儀一品尊。九原無復起，萬事付誰論。不必諸儒記，清名久自存。
胡太傅挽詞二首  其二 曾鞏 
遠略參基命，雄文入典章。輤車俄就路，瑞節始還鄉。象物陳虛寢，哀歌寄奠觴。惟應九原上，松檜日蒼蒼。
酬材叔江西道中作 曾鞏 
枉渚荒源百里間，草根經燒舊痕乾。入陂野水冬來淺，對樹諸峰雪後寒。塢笛最宜風外聽，嶺梅初得醉中看。行尋故友心無事，不覺西遊道路難。
送雙漸之漢陽 曾鞏 
楚國封疆最上流，夾江分命兩諸侯。何年南狩牙檣出，六月西來雪浪浮。夏口樓臺供夕望，晴川風物待春遊。可能頻度漁陽曲，不負當年鸚鵡洲。
孔明 曾鞏 
稱吳稱魏已紛紛，渭水西邊獨漢臣。平日將軍不三顧，尋常田里带經人。
閑行 曾鞏 
草軟沙勻野路晴，竹枝烏帽稱閑行。鳥啼綠樹穿花影，風出青山送水聲。轉覺所憂非己事，儘從多難見人情。閑中我樂人應笑，忙處人爭我不爭。
贈安禪懃 曾鞏 
詎知蕭灑吾廬舊，却有高明此寺鄰。水竹迸生剛節老，秋山過抱翠嵐新。惟憐季子歸來困，自笑原思久更貧。深識幽人風義厚，掃軒開榻最相親。
贈護仁監院 曾鞏 
人貧舉世今爲甚，僧事新年始更多。食糲衣穿雖擾擾，構虛基險自峨峨。誅茅改築君初有，繫馬長吟我暫過。但覺滿山金碧澗，不知誰到爲烟蘿。
送覺祖院明上人 曾鞏 
冠石新牆日月回，豐堂瓌殿起崔嵬。鍾隨秋勢金聲壯，佛隠寒雲玉座開。流水遠奔雙澗去，平林高擁四山來。麒麟細草南東路，一望松門意自哀。
謁李白墓 曾鞏 
世間遺草三千首，林下荒墳二百年。信矣輝光爭日月，依然精爽動山川。曾無近屬持門戶，空有鄉人拂几筵。顧我自慚才力薄，欲將何物弔前賢。
送撫州錢郎中 曾鞏 
名郎元是足風流，得郡東南地更優。翠幕管弦三市晚，畫堂烟雨五峰秋。黄柑巧綴星垂檻，香稻勻翻雪滿甌。應與謝公資健筆，邦人才薄詎能酬。
送韓玉汝使兩浙 曾鞏 
使傳東馳下九天，此邦曾屈試鳴弦。仁聲又向新年入，惠澤猶爲故老傳。翠巘煙雲生席上，滄溟風雨到樽前。經營智略多餘暇，賞燕誰酬白雪篇。
丁元珍挽詞二首  其一 曾鞏 
翰墨金聲遠，神情玉氣溫。節廉貧愈見，風義老彌惇。舊學資詳正，新儀屬討論。誰憐一麾出，終不反修門。
丁元珍挽詞二首  其二 曾鞏 
從軍王粲筆，記禮后蒼篇。謾有殘書在，能令好事傳。鵩來悲四月，鶴去遂千年。試想長橋路，昏昏隴隧烟。
簡景山侍御 曾鞏 
長年心事最相親，一笑相疏忽數旬。柏府地嚴方許國，芸臺官冷但容身。饑腸漫竊公厨膳，病髮難堪客舍塵。還有鹿門棲宿興，想君他日肯爲鄰。
送李莘太博 曾鞏 
郪道鳴弦去，容臺抱蕝初。塵沙開祖帳，冰雪映征車。久待連城價，誰騰一鶚書。君王覽豪俊，應復召嚴徐。
遊天章寺 曾鞏 
籃輿朝出踏輕塵，拂面毿毿柳色新。曲水豈能留往事，南湖空解照行人。最宜靈運登山屐，不負淵明漉酒巾。老去飄零心未折，暫須同醉海邊春。
送關彥遠 曾鞏 
莫辭爲我百分飲，從此送君千里行。物情簪屨尚須念，人道交親那可輕。渚梅江柳弄佳色，林鳥野蜂吟好聲。對之但醉餘可置，明日此杯誰共傾。
送關彥遠赴江西 曾鞏 
食飲冰廉士操，敝衣穿履古人風。溪堂興足登臨後，滕閣今歸嘯傲中。一榻高懸賓閣峻，二龍俱化縣池空。因過勝境須行樂，驛召方當急詔東。
西園席上 曾鞏 
省閣名郎國羽儀，瀛洲仙客衆蓍龜。山蹊向日花開早，海聚經寒酒熟遲。下榻笑談紅旆偃，引觴醉醒玉釵隨。唯慚別乘疏頑甚，滿面塵埃更有詩。
送孫穎賢 曾鞏 
穰穰秦州鐵馬群，青衫吾子仕猶屯。高談消長才驚世，藐視公侯行出人。古氣欲遵奔日月，畏塗曾觸滯荆榛。明夷夬决應斟酌，自向窮通有屈伸。
送鄭州邵資政 曾鞏 
江夏無雙譽，菑川第一才。笑談成黼藻，咳唾落瓊瑰。紫氣鋒鋩露，青冥羽翼開。雋遊追幕府，高步集蓬萊。探討篇章洽，研磨術業該。九霄新漢邸，萬目注梁臺。選擇真儒用，招延急詔催。衣冠驚角綺，賓友重鄒枚。每右橫經席，寧虛置醴杯。八荒披日月，萬里散雲雷。始去東山榜，俄參北斗魁。廟堂奇計得，羌虜鷙心摧。帝念人求舊，朝須汝作梅。避榮言屢切，請外志難回。際海歸封略，連吳入剸裁。夕冰承命出，晝錦過鄉來。許國風猷壯，容民宇量恢。節旄恩換鎮，京室地稱陪。賜覲親中扆，通班接上台。壺漿空度洧，公位在三槐。
看花 曾鞏 
春來日日探花開，紫陌看花始此回。欲賦妍華無健筆，擬酬芳景怕深盃。但知抖擻紅塵去，莫問鬅鬙白髮催。更老風情轉應少，且邀佳客試徘徊。
會稽絕句三首  其一 曾鞏 
花開日日去看花，遲日猶嫌影易斜。莫問會稽山外事，但將歌管醉流霞。
會稽絕句三首  其二 曾鞏 
花開日日插花歸，酒盞歌喉處處隨。不是心閑無此樂，莫教門外俗人知。
會稽絕句三首  其三 曾鞏 
年年穀雨愁春晚，况是江湖兩鬢華。欲載一樽乘興去，不知何處有殘花。
送任逵度支監嵩山崇福宮 曾鞏 
漢陽門下士，車騎幕中賓。志節初皆壯，風流久更新。樞庭承遠派，郎位襲清塵。雅淡琴聲古，溫純玉性真。詩書來射策，慈惠起臨人。淮海褰帷久，褒斜叱馭頻。政平無橫吏，刑省絕冤民。汴路揚旌出，吳門擁節巡。持權心似水，待物氣如春。懋德垂承詔，遺榮遽乞身。行高寧繫俗，道勝不憂貧。北絕分琳館，西歸近紫宸。鴻飛開羽翼，驥逸露精神。却理烟霞宅，重尋水石鄰。青嵩銷鶴怨，碧洛見鷗馴。故友欣聯璧，諸儒慕墊巾。學兼鴻寶異，興與赤松親。激勸留方冊，驚傳動縉紳。浮雲雖抗意，仄席正逢辰。祇恐尊廉退，丁寧致軟輪。
送趙資政 曾鞏 
好問逢真主，能言邁古風。犯顔天意沃，造膝衆情通。彈治心忘勢，澄清誼匪躬。朝廷推指佞，都邑避乘驄。白簡威方厲，青規遇更隆。析符霄漢上，開幕斗牛中。里聚追胥息，階庭訟缿空。紀綱官特峻，帷幄地彌崇。吏治連城肅，倉儲絕塞充。錦官清鎮俗，玉壘靜臨戎。膏澤涵荒阻，春陽煦滯窮。鈞衡求雋望，龜筮協淵衷。間出千齡合，平居一德同。股肱康事力，舟楫濟川功。遠大經綸略，精微獻替忠。夕冰分外閫，晝錦過江東。比戶仁聲入，提封喜氣融。信深銷衆僞，明盛破群蒙。正洽謳歌美，俄更節制雄。保民追呂尚，分土繼逢公。淄水移幢碧，牛山駐旆紅。魚鹽方舸集，綺繡萬箱叢。少憩驅千騎，行歸冠百工。衮衣天下咏，豈獨是倥侗。
過高士坊 曾鞏 
一畝蕭然絕世喧，抗懷那肯就籠樊。功名晚更爲餘事，災異初嘗出至言。郡閣已空徐孺榻，里人猶識鄭公門。斯文未喪如繇我，後代當知李仲元。
餘杭久旱趙悅道入境之夕四郊雨足二首  其一 曾鞏 
連章天上乞身閑，笑入吳船擁節還。一夜風雷驅旱魃，始知霖雨出人間。
餘杭久旱趙悅道入境之夕四郊雨足二首  其二 曾鞏 
旌旗東下路塵開，六月風雲席上回。正恐一方人暍死，直將霖雨過江來。
錢塘上元夜祥符寺陪咨臣郎中丈燕席 曾鞏 
月明如晝露葉濃，錦帳名郎笑語同。金地夜寒消美酒，玉人春困倚東風。紅雲燈火浮滄海，碧水樓臺浸遠空。白髮蹉跎歡意少，强顔猶入少年叢。
送沈諫議 曾鞏 
東南經濟得時英，方底除書下漢庭。將幕鼓旗驚白晝，諫垣冠劍動青冥。指撝甌越歸談笑，鎮壓江吳出醉醒。金鼎鹽梅須大用，九霄應已夢儀刑。
酬王微之汴中見贈 曾鞏 
黄流渾渾來沙際，佳氣葱葱近日邊。河漢槎雖通遠客，蓬萊風未縱歸船。山城劇飲銷紅燭，水驛高吟襞彩箋。老去相逢情自密，不關清賞合留連。
寄鄆州邵資政 曾鞏  西湖
鉛筆讎書客，朱轓守土臣。素餐方側席，黄髮已侵巾。喜有山圍郭，仍憐水滿津。清華閑耳目，瀟灑長精神。秀色秋來重，寒聲雨後新。宿雲當戶牖，流月過松筠。北圃分殊境，西湖斷俗塵。渚花紅四出，沙鳥翠相親。芡老含珠實，魚驚躍錦鱗。飛梁凌窅渺，虛榭壓奫淪。嶺對橫修竹，洲分抱白蘋。靜宜人事拙，閑覺道腴真。器小難周物，官微幸庇身。簿書偷暇日，杖屨想幽人。泝險飛遊艇，探奇漾釣緡。形縻甘鶴怨，心泰得鷗馴。督府恩容久，芳箋訊問頻。門庭嚴衛戟，尊俎從華紳。却起烟霞興，還思水石鄰。自嗤田父樂，那可薦鴻鈞。
和邵資政 曾鞏 
拂衣久欲求三徑，竊食聊須把一麾。世路賤貧從所好，老年胸臆固無奇。樊籠偶得滄洲趣，蕪纇難酬白雪辭。督府繇來恩禮厚，每容商也與言詩。
和孔教授 曾鞏 
治煩方喜衆材同，坐嘯南陽郡閣中。几案有塵書檄簡，里閭無事稻粱豐。衣冠濟濟歸儒學，俎豆詵詵得古風。幸屈異能來助我，敢將顔色在蜚鴻。
喜雪二首  其一 曾鞏 
欲休還舞任風吹，斷續繁雲作陣隨。已塞茅蹊人起晚，更迷沙渚鳥飛遲。混同天地歸無迹，潤色山川入有爲。太守不辭留客醉，豐年佳兆可前知。
喜雪二首  其二 曾鞏 
雜雨零初急，因風灑更狂。英華傾月窟，光氣瀉天潢。宛轉花飛密，紆餘舞態長。化材隨大小，成器任圓方。秀已滋山國，清尤助水鄉。色嚴齊上下，明盛析毫芒。潤屋情誇誕，埋輪興激昂。收功歸澤物，全德在包荒。預喜倉箱富，潛知海嶽康。蕭晨迎賀客，歌吹趣傳觴。
雪後同徐秘丞皇甫節推孔教授北園晚步 曾鞏 
沙草正黄瀕海意，江梅還白故園情。循除遠水春前急，繞郭空山雪後明。林影易斜寒日短，角聲吹去暮雲平。最慚佳客忘形契，肯伴衰翁著屐行。
郡齋即事二首  其一 曾鞏 
畫戟森門寵誤蒙，從來田舍一衰翁。囷倉穰穰逢康歲，閭里恂恂有古風。瞷氏宿奸投海外，伏生新學始山東。依然自昔興王地，長在南陽佳氣中。
郡齋即事二首  其二 曾鞏 
滿軒山色長浮黛，繞舍泉聲不受塵。四境带牛無事日，兩衙封印自繇身。白羊酒熟初看雪，黄杏花開欲探春。總是濟南爲郡樂，更將詩興屬何人。
憶越中梅 曾鞏 
浣沙亭北小山梅，蘭渚移來手自栽。今日舊林冰雪地，泠香幽艷向誰開。
再賦喜雪 曾鞏 
六花飛舞勢蹁躚，點綴寒林態更妍。山險龍蛇盤鳥道，野平江海變畬田。人狂奔月非關夜，馬健乘雲別有天。况值白羊新酒熟，可能相就慶豐年。
寄致仕歐陽少師 曾鞏  西湖
四海文章伯，三朝社稷臣。功名垂竹帛，風義動簪紳。此道推先覺，諸儒出後塵。忘機心皎皎，樂善意循循。大略才超古，昌言勇絕人。抗懷輕紱冕，瀝懇謝陶鈞。耕稼歸莘野，畋漁返渭濱。五年清興屬，一日壯圖伸。北闕恩知舊，東宮命數新。鸞凰開羽翼，驥騄放精神。曠達林中趣，高閑物外身。揮金延故老，置驛候嘉賓。主當西湖月，勾留潁水春。露寒消鶴怨，沙靜見鷗馴。酒熟誇浮蟻，書成感獲麟。激昂疏受晚，沖淡赤松親。龍卧傾時望，鴻冥聳士倫。少休均逸豫，獨往異沉淪。策畫咨詢急，儀刑矚想頻。應須協龜筮，更起爲生民。
冬夜即事 曾鞏 
印奩封罷閣鈴閑，喜有秋毫免素餐。市粟易求倉廩實，邑尨無警里閭安。香清一榻氍毹暖，月淡千門霿凇寒。聞說豐年從此始，更回籠燭卷簾看。
酬介甫還自舅家書所感 曾鞏 
旱氣滿原野，子行歸舊廬。籲天高未動，望歲了何如。荒土欲生火，涸溪容過車。民期得霖雨，吾豈灌園蔬。
西湖二首  其一 曾鞏  泰山 西湖
左符千里走東方，喜有西湖六月凉。塞上馬歸終反覆，泰山鴟飽正飛揚。懶宜魚鳥心常靜，老覺詩書味更長。行到平橋初見日，滿川風露紫荷香。
西湖二首  其二 曾鞏  西湖
湖面平隨葦岸長，碧天垂影入清光。一川風露荷花曉，六月蓬瀛燕坐凉。滄海桴浮成曠蕩，明河槎上更微茫。何須辛苦求人外，自有仙鄉在水鄉。
早起赴行香 曾鞏 
枕前聽盡小梅花，起見中庭月未斜。微破宿雲猶度雁，欲深烟柳已藏鴉。井轤聲急推寒玉，籠燭光繁秉絳紗。行到市橋人語密，馬頭依約對朝霞。
席上 曾鞏 
市井蕭條烟火微，兩衙散後雪深時。若無一曲傳金盞，爭奈衰翁兩鬢絲。
和陳郎中 曾鞏 
材薄安時甘寂寞，身閑乘興喜登臨。每尋香草牽狂思，曾向幽蘭費苦吟。明月幾人非按劍，高山從古少知音。數篇清絕賡歌意，默見馮唐異俗心。
雪後 曾鞏 
雪景鮮妍猶弄色，柳條葱蒨已抽萌。風光苒苒流雙轂，人事悠悠寄一枰。射羿未應今獨有，嘲雄何必史能評。且將畫諾供談笑，更選名園載酒行。
舜泉 曾鞏 
山麓舊耕迷故壟，井幹餘汲見飛泉。清涵廣陌能成雨，冷浸平湖別有天。南狩一時成往事，重華千古似當年。更應此水無休歇，餘澤人間世世傳。
閱武堂 曾鞏 
五朝壞冶歸皇極，萬里車書共太平。胡馬不闚光祿塞，漢家常肄羽林兵。柳間自詫投壺樂，桑下方安佩犢行。高枕四封無一事，腐儒何幸偶專城。
環波亭 曾鞏 
水心還有拂雲堆，日日應須把酒杯。楊柳巧含烟景合，芙蓉爭带露華開。城頭山色相圍出，檐底波聲四面來。誰信瀛洲未歸去，兩州俱得小蓬萊。
鵲山亭 曾鞏 
大亭孤起壓城顛，屋角峨峨插紫煙。濼水飛綃來野岸，鵲山浮黛入晴天。少陵騷雅今誰和，東海風流世謾傳。太守自吟還自笑，歸來乘月尚留連。
芍藥廳 曾鞏 
小碧闌干四月天，露紅煙紫不勝妍。肯爲雲住陽臺女，恐逐風飛飾室仙。洧外送歸情放蕩，省中番直勢拘攣。何如蕭灑山城守，淺酌清吟濟水邊。
水香亭 曾鞏 
臨池飛構鬰岧嶢，櫺檻無風影自摇。群玉過林抽翠竹，雙虹垂岸跨平橋。煩依美藻魚爭餌，清見寒沙水滿橈。莫問荷花開幾曲，但知行處異香飄。
靜化堂 曾鞏 
修檐䡾䡾背成陰，行盡松篁一徑深。好鳥自飛還自下，白雲無事亦無心。客來但飲平陽酒，衙退常携靖節琴。世路人情方擾擾，一遊須抵萬黄金。
仁風廳 曾鞏  泰山
凜凜風生寄此堂，塵埃消盡興何長。朱絲鼓舞逢千載，白羽吹揚慰一方。已散浮雲滄海上，更飛霖雨泰山傍。誰知萬物心焦日，獨對松筠四座凉。
閱武堂下新渠 曾鞏 
方渠新鑿北林開，流水遥經畫閣來。洗耳厭聞誇勢利，濯纓羞去傍塵埃。不憂待月乾詩筆，已欲看華泛酒杯。却憶虎溪橋上過，夜凉臨砌尚徘徊。
凝香齋 曾鞏 
每覺西齋景最幽，不知官是古諸侯。一尊風月身無事，千里耕桑歲有秋。雲水醒心鳴好鳥，玉沙清耳漱寒流。沉烟細細臨黄卷，疑在香爐最上頭。
北渚亭 曾鞏  泰山
四楹虛徹地無鄰，斷送孤高與使君。午夜坐臨滄海日，半天吟看泰山雲。青徐氣接川原秀，常碣風連草木薰。莫笑一樽留戀久，下階塵土便紛紛。
芙蓉橋 曾鞏 
雁翅橫連杜若洲，碧闌干影在中流。蓬萊日日遊人到，誰道仙風解引舟。
百花臺 曾鞏 
烟波與客同樽酒，風月全家上采舟。莫問臺前花遠近，試看何似武陵遊。
次道子中書問歸期 曾鞏 
竊食東州歲未期，蓬萊人問幾時歸。憑闌到處臨清泚，開閣終朝對翠微。兩印每閑軍市靜，雙旌多偃送迎稀。一枝數粒身安穩，不羨雲鵬九萬飛。
霿凇 曾鞏 
園林初日靜無風，霿凇花開處處同。記得集英深殿裏，舞人齊插玉籠𩭤。
正月六日雪霽 曾鞏 
雪消山水見精神，滿眼東風送早春。明日杏園應爛熳，便須期約看花人。
寄顧子敦 曾鞏 
清曠亭邊雁欲回，南湖分浪入城來。空山過臘猶藏雪，野岸先春已放梅。三徑未歸聊自適，一尊尋勝每同開。如今試想長松下，玉麈高談豈易陪。
二月八日北城閑步 曾鞏 
土膏初動麥苗青，飽食城頭信意行。便起高亭臨北渚，欲乘長日勸春耕。
咏柳 曾鞏  春天 咏物 柳树 讽刺 古诗三百首 宋诗 咏物诗
亂條猶未變初黄，倚得東風勢便狂。解把飛花蒙日月，不知天地有清霜。
北園會客不飲 曾鞏 
畫橋南北水西東，高下花枝綠間紅。殢得春風人盡醉，獨醒誰似白頭翁。
西湖納凉 曾鞏  西湖
問吾何處避炎蒸，十頃西湖照眼明。魚戲一篙新浪滿，鳥啼千步綠陰成。虹腰隠隠松橋出，鷁首峨峨畫舫行。最喜晚凉風月好，紫荷香裏聽泉聲。
喜雨 曾鞏 
偶徇一官偷祿計，便懷千里長人憂。桑間舉箔蠶初繭，隴上揮鐮麥已秋。更喜風雷生北極，頓驅雲雨出靈湫。從今菽粟非虛禱，會見甌窶果滿篝。
雨後環波亭次韵 次李秀才得魚字韵 曾鞏 
候月已知星好雨，卜年方喜夢維魚。從今撥置庭中事，最喜西軒睡枕書。
雨後環波亭次韵 次綰得風字韵 曾鞏 
荷芰東西魚映葉，樵舟朝暮客乘風。清泉雨後分毛髮，何必南湖是鏡中。
雨後環波亭次韵 次維得禽字韵 曾鞏 
黄蜀葵開收宿雨，紫桑椹熟囀新禽。看花弄水非無事，猶勝紛紛別用心。
雨後環波亭次韵 次綜得花字韵 曾鞏  西湖
丹杏一番收美實，綠荷無數放新花。西湖雨後清心目，坐到城頭泊暝鴉。
去年久旱六月十三日入境得雨今年復旱得雨亦六月十三日也 曾鞏 
去年六月焦原雨，入得東州第一朝。今日看雲舊時節，又來農畔聽蕭蕭。
到郡一年 曾鞏 
薄材何幸擁朱軒，竊食東州已一年。隴上雨餘看麥秀，桑間日永問蠶眠。官名雖冗身無累，心事長閑地自偏。祇恐再期官滿去，每來湖岸合留連。
孔教授張法曹以曾論薦特示長箋 曾鞏 
綠髮朱顔兩少年，出倫清譽每相先。壁中字爲時人考，圯上書從老父傳。泮水笑談邀法飲，高齋閑燕屬佳篇。衰翁厚幸懷雙璧，更起狂心慕薦賢。
酬强幾聖 曾鞏 
俯仰林泉繞舍清，經年閑卧濟南城。山田雨足心無事，水榭華開眼更明。新霽煙雲飛觀出，晚凉歌吹畫橋橫。寄聲裴令樽前客，祇欠高談一座傾。
人情 曾鞏 
人情當面蔽山丘，誰可論心向白頭。天祿閣非真學士，玉麟符是假諸侯。詩書落落成孤論，耕釣依依憶舊遊。早晚抽簪江海去，笑將風月上扁舟。
寄王樂道 曾鞏 
荆州南走困塵埃，應喜文章意自開。明世正逢多事日，要塗須用出倫材。不回霜雪天應惜，未得風雲衆忍摧。若向沙頭弔杜甫，近詩懸望自書來。
戲書 曾鞏 
集賢自笑文章少，爲郡誰言樂事多。報答書題親筆硯，逢迎使客聽笙歌。一心了了無人語，兩鬢蕭蕭奈老何。還有不隨流俗處，秋毫無累損天和。
贈張濟 曾鞏 
憶初蘭渚訪沉淪，一畝蕭然里舍貧。節行久窮彌好古，文章垂老更驚人。詩書就我論新意，冠劍投誰拂舊塵。山驛荒凉煩枉道，一觴相屬莫嫌頻。
北渚亭雨中 曾鞏 
振衣已出塵土外，卷箔更當風雨間。泉聲漸落石溝澗，雲氣迥壓金輿山。寒沙漠漠鳥飛去，野路悠悠人自還。耕桑千里正無事，况有樽酒聊開顔。
送趙資政 曾鞏 
鎮撫西南衆望傾，玉書天上輟持衡。春風不覺岷山遠，和氣還從錦水生。學舍却尋餘教在，棠郊應喜舊陰成。歸來促召調爐冶，莫爲兒童竹馬迎。
趵突泉 曾鞏 
一派遥從玉水分，暗來都灑歷山塵。滋榮冬茹溫常早，潤澤春茶味更真。已覺路傍行似鑑，最憐沙際涌如輪。曾成齊魯封疆會，况託娥英詫世人。
金線泉 曾鞏 
玉甃常浮灝氣鮮，金絲不定路南泉。雲依美藻爭成縷，月照寒漪巧上弦。已繞渚花紅灼灼，更縈沙竹翠娟娟。無風到底塵埃盡，界破冰綃一片天。
北池小會 曾鞏 
笑語從容酒慢巡，笙歌隨賞北池春。波間鏤檻花迷眼，沙際朱橋柳拂人。金縷暗移泉溜急，銀簧相合鳥聲新。幸時無事須行樂，物外乾坤一點塵。
送韓廷評 曾鞏 
謝庭冠蓋舊追尋，僻郡相從喜更深。進道由來輕拱璧，傳經知不羨籝金。騏騮要試風沙遠，竹柏須忘霰雪侵。別後壯懷應努力，白頭傾耳聽徽音。
寄孫莘老湖州墨妙亭 曾鞏 
隆名盛位知難久，壯字豐碑亦易亡。棗木已非真篆刻，色絲空喜好文章。峴山漢水成虛擲，大厦深檐且秘藏。好事今推霅溪守，故開新館集琳琅。
鵲山 曾鞏 
一峰孤起勢崔嵬，秀色挼藍入酒杯。靈藥已從清露得，平湖長泛宿雲回。翰林明月舟中過，司馬虛亭竹外開。我亦退公思蠟屐，會看歸路送人來。
華不注山 曾鞏 
虎牙千仞立巉巉，峻拔遥臨濟水南。翠嶺嫩嵐晴可掇，金輿陳迹久誰探。高標特起青雲近，壯士三周戰氣酣。丑父遺忠無處問，空餘一掬野泉甘。
靈巖寺兼簡重元長老二劉居士 曾鞏 
法定禪房臨峭谷，辟支靈塔冠層巒。軒窗勢聳雲林合，鐘磬聲高鳥道盤。白鶴已飛泉自湧，青龍無迹洞常寒。更聞雷遠相從樂，世道囂塵豈可干。
和孔平仲 曾鞏 
園池方喜共追尋，正是槐榆夾路陰。雙燭縱談樽酒綠，一枰銷日紙窗深。波濤萬字驚人筆，塵土千鍾異俗心。佳句從來知寡和，愧將沙礫報黄金。
郡樓 曾鞏 
滿眼青山更上樓，偶携閑客此閑遊。飛花不盡隨風起，野水無邊带雨流。懷舊有情惟社燕，忘機相得更沙鷗。黄金駟馬皆塵土，莫靳當歡酒百甌。
鮑山 曾鞏 
雲中一點鮑山青，東望能令兩眼明。若道人心是矛戟，山前那得叔牙城。
鄆州新堂 曾鞏 
百尺豐堂汶水濱，魯侯清燕此逡巡。溪寒素礫偏宜月，壁瑩黄金不受塵。引客笙歌行處是，賞心花木四時新。未應久作林泉主，天子今思舊學臣。
垓下 曾鞏 
三傑同歸漢道興，拔山餘力爾徒矜。泫然垓下真兒女，不悟當從一范增。
離齊州後五首  其一 曾鞏  西湖
雲帆十幅順風行，卧聽隨船白浪聲。好在西湖波上月，酒醒還到紙窗明。
離齊州後五首  其二 曾鞏 
畫船終日扒沙行，已去齊州一月程。千里相隨是明月，水西亭上一般明。
離齊州後五首  其三 曾鞏 
文犀剡剡穿林筍，翠靨田田出水荷。正是西亭銷暑日，却將離恨寄煙波。
離齊州後五首  其四 曾鞏  西湖
將家須向習池遊，難放西湖十頃秋。從此七橋風與月，夢魂長到木蘭舟。
離齊州後五首  其五 曾鞏 
荷氣夜凉生枕席，水聲秋醉入簾幃。一帆千里空回首，寂寞船窗祇自知。
寄齊州同官 曾鞏  西湖
西湖一曲舞霓裳，勸客花前白玉觴。誰對七橋今夜月，有情千里不相忘。
庭檜呈蔣穎叔 曾鞏 
樛枝高下秀森森，曾寄名卿異俗心。草舍一時成往事，松身千尺見新陰。聲清不受笙竽雜，氣勁能遺霰雪侵。漢節從來縱真賞，謝庭蘭玉載芳音。
甘露寺多景樓 曾鞏 
欲收嘉景此樓中，徙倚闌干四望通。雲亂水光浮紫翠，天含山氣入青紅。一川鐘唄淮南月，萬里帆檣海外風。老去衣衿塵土在，祇將心目羨冥鴻。
孫少述示近詩兼仰高致 曾鞏 
大句閎篇久擅場，一函初得勝琳琅。少陵雅健材孤出，彭澤清閑興最長。世外麒麟誰可繫，雲中鴻雁本高翔。白頭多病襄陽守，展卷臨風欲自强。
金山寺 曾鞏  长江
塵外岧嶢鷲嶺宮，架虛排險出青紅。林光巧轉滄波上，海色遥涵白日東。夜靜神龍聽呪食，秋深蒼鶻起摶風。連荆控蜀長江水，盡在回廊顧盼中。
水西亭書事 曾鞏 
一番雨熟林間杏，四面風開水上花。岸盡龍鱗盤翠篠，溪深鰲背露晴沙。隴頭刈麥催行饁，桑下繰絲急轉車。總是白頭官長事，莫嫌粗俗向人誇。
高郵逢人約襄陽之遊 曾鞏 
一川風月高郵夜，玉麈清談畫鷁舟。未把迂疏笑山簡，更須同上習池遊。
彭城道中 曾鞏 
百步洪聲潦退初，白沙新岸湊舟車。一時屠釣英雄盡，千載河山戰伐餘。楚漢舊歌流俚耳，韓彭遺壁冠荒墟。可憐馬上縱橫略，只在邳橋一卷書。
送程殿丞還朝 曾鞏 
如雲青髮擁朝簪，佳譽喧喧動士林。自重肯悲三獻玉，不欺常慎四知金。芝蘭秀出清門盛，鴻鷺翻飛紫殿深。別後齋中掛塵榻，更將梁甫向誰吟。
送高秘丞 曾鞏 
簿書壅處精神健，風俗澆時質性淳。公退種花常滿縣，政成馴雉不驚人。指麾細柳通河外，歌咏甘棠付漢濱。惆悵不能留自助，謾將樽酒駐車輪。
康定軍使高秘丞自襄陽司農寺勾業寺丞自光化相繼遷拜簽判程殿丞受代還朝預有惜別之意輒書長句奉呈 曾鞏 
千里分符漢上城，爲僚方喜得時英。已無楚澤行吟意，便有南陽坐嘯名。驥力用來精爽緊，鵷行歸去羽翰輕。須知別後狂山簡，夢寐清談鄙吝生。
雨中王駕部席上 曾鞏 
鳩呼連日始成陰，薄雨聊寬望歲心。浴雁野塘新浪細，藏鴉宮柳嫩條深。春寒巧放花遲發，人老嗟辭酒滿斟。英雋並遊知最幸，名園偷暇更追尋。
贈張伯常之郢見過因話荆楚故事仍貺佳什 曾鞏 
一見心親十載前，相望南北久茫然。喜傾白髮論文酒，重訪清江下瀨船。志大肯同悲抱璞，識高寧許笑求田。已闚品藻傳荆楚，更味陽春白雪篇。
伯常少留別業寄詩索酒因以奉報 曾鞏 
未擁雙騶謁漢庭，暫留車馬憩林坰。多情置驛邀佳客，好事磨鉛勘舊經。芳草連門三徑遠，朝雲臨幌數峰青。春醪有禁無繇寄，誰爲江潭訪獨醒。
贈黄降自宜城赴官許昌 曾鞏 
所學從誰得最完，豫章新出已難攀。不摇聲利心能定，欲正哇淫手自刪。潁水珠璣來席上，鄢城桃李在人間。高齋掛榻驪歌後，坐守塵編少往還。
招澤甫竹亭閑話 曾鞏 
偶歸塞馬應何定，粒食鷦鷯頗自安。雲壓楚山春後雪，風吹襄水坐來寒。詩豪已分材難强，酒聖還諳量未寬。頼有佳賓堪下榻，且將清話對檀欒。
和鄭微之 曾鞏 
故人容下榻，清宴得傳杯。地秀偏宜竹，天寒未見梅。雲林千嶂出，烟艇一帆開。且醉休言別，歸期信召催。
送陳世脩 曾鞏 
沙渚鴻飛入楚雲，遠林樵爨宿烟昏。娟娟野菊經秋淡，漠漠滄江带雨渾。歸路賞心應駐節，客亭離思暫開樽。莫嗟問俗淹翔久，從此頻繁不次恩。
和張伯常自郢中將及敝境先寄長句 曾鞏 
拔薤威名高外服，握蘭風力冠中臺。好音忽有雙魚至，喜氣遥知五馬來。梨顆玉腴含雨重，菊房金粉傍寒開。池邊且欲留同醉，思拙難酬白雪才。
和張伯常峴山亭晚起元韵 曾鞏 
揮手紅塵意浩然，夙興招客與扳聯。烟雲秀發春前地，草木清含雪後天。已卜耕桑臨富水，暫拋魚鳥去伊川。更追羊杜經行樂，况有風騷是謫仙。
峴山亭置酒 曾鞏 
石磴縈回入杳冥，筠松高下簇虛亭。春歸野路梅爭白，雪盡沙田麥正青。馬窟飛雲臨畫棟，鳳林斜日照疏櫺。長年酒量殊山簡，却上籃輿恨獨醒。
韓魏公挽歌詞二首  其一 曾鞏 
堂堂風骨氣如春，衮服貂冠社稷臣。天上立談迎白日，握中隨物轉洪鈞。忽騎箕尾精靈遠，長誓山河寵數新。萬里耕桑無一事，三朝功德在生民。
韓魏公挽歌詞二首  其二 曾鞏 
錙銖赤舄無驕志，咳唾黄金有古風。覆冒荒遐知大度，委蛇艱急見孤忠。謀謨邴魏丹青力，擁立昭宣柱石功。御筆新詩在新隴，哀榮誰得似初終。
酬吳仲庶龍圖暮春感懷 曾鞏 
瑣闈延閣腹心臣，籍甚聲華動縉紳。藥石言行天下雨，袴襦恩達國中春。召南去後餘思在，綸氏歸來壯志新。莫爲流年嗟白髮，濟時須仗老成人。
陳君式恭軒 曾鞏 
不要牆頭俗眼看，故開蒼蘚種檀欒。虛心得處從天性，勁節知來在歲寒。葉養風煙誇酒美，枝留冰雪送歌殘。名郎感慕同桑梓，手植依然一畝寬。
僧正倚大師庵居 曾鞏 
蘭裓方袍振錫回，結茅蕭寺遠塵埃。五峰日破朝雲出，三谷花浮澗水來。風散異香禪榻靜，鳥窺清唄法筵開。因過舊國枌榆地，松麈高談喜暫陪。
以白山茶寄吳仲庶見貺佳篇依韵和酬 曾鞏 
山茶純白是天真，筠籠封題摘尚新。秀色未饒三谷雪，清香先得五峰春。瓊花散漫情終蕩，玉蕊蕭條迹更塵。遠寄一枝隨驛使，欲分芳種恨無因。
酬江西運使蔣穎叔 曾鞏 
收科同日曳華裾，砉劃驚聞刃有餘。驄馬已騰雙闕路，木牛還實太倉儲。多歧易感千名別，置袖空榮一紙書。欲佩左符甌越去，更從南斗望單車。
刁景純挽歌詞二章  其一 曾鞏 
史觀郎闈得謝歸，桓桓筋力未全衰。園林笑傲笙歌擁，山水追尋几杖隨。尺牘百封虛有意，文章十帙更傳誰。餘花自出藏春塢，一點青燈照繐帷。
刁景純挽歌詞二章  其二 曾鞏 
八十登高步更輕，殷勤愛客是平生。能臨緩急敦風誼，不向炎凉逐世情。北岳雲烟思抗志，東門冠蓋羨遺榮。可憐昨日壺觴地，嗚咽唯聞薤露聲。
寄留交代元子發 曾鞏 
青雲寶構雖同直，白髮魚符各未歸。倚玉詎應公論許，續貂還恐邑人非。莫辭海畔留連久，須惜天涯故舊稀。預想明年雙節召，九霄鵬翼看橫飛。
遊東山示客 曾鞏 
虞寄庵餘蘚徑通，滿山臺殿出青紅。難逢堆案文書少，偶見憑欄笑語同。梅粉巧含溪上雪，柳黄微破日邊風。從今準擬頻行樂，日伴樽前白髮翁。
大乘寺 曾鞏 
行春門外是東山，籃轝寧辭數往還。溪上鹿隨人去遠，洞中花照水長閑。樓臺勢出塵埃外，鐘磬聲來縹緲間。自笑粗官偷暇日，暫携妻子一開顔。
聖泉寺 曾鞏 
笑問并兒一舉鞭，亦逢佳景暫留連。青冥日抱山腰閣，碧野雲含石眼泉。躡屐路通林北寺，落帆門繫海東船。閩王舊事今何在，惟有村村供佛田。
昇山靈巖寺 曾鞏 
修竹長松十里陰，任敦燒藥洞門深。獨闚金版驚人語，能到青霞出世心。鷄犬亦隨雲外去，蓬瀛何必海中尋。丹樓碧閣唐朝寺，鐘唄香花滿舊林。
鳳池寺 曾鞏 
經年聞說鳳池山，蠟屐方偷半日閑。笑語客隨朱閣上，醉醒身在白雲間。溪橋野水清猶急，海岸輕寒去却還。爲郡天涯亦瀟灑，莫嗟流落鬢毛斑。
上元 曾鞏 
金鞍馳騁屬兒曹，夜半喧闐意氣豪。明月滿街流水遠，華燈入望衆星高。風吹玉漏穿花急，人近朱闌送目勞。自笑低心逐年少，祇尋前事撚霜毛。
元沙院 曾鞏 
昇山南下一峰高，上盡層軒未厭勞。際海煙雲常慘淡，大寒松竹更蕭騷。經臺日永銷香篆，談席風生落麈毛。我亦有心從自得，琉璃瓶水照秋毫。
酬柳國博 曾鞏 
行止恂恂衆所褒，東南佳譽映時髦。洞無畦畛心常坦，凜若冰霜節最高。朱紱少留居客左，白頭難敵是詩豪。須知別後山城守，悵望歸艎送目勞。
閏正月十一日呂殿丞寄新茶 曾鞏 
偏得朝陽借力催，千金一胯過溪來。曾坑貢後春猶早，海上先嘗第一杯。
旬休日過仁王寺 曾鞏 
雜花飛盡綠陰成，處處黄鸝百囀聲。隨分笙歌與樽酒，且偷閑日試閑行。
亂山 曾鞏 
亂山深處轉山多，此地栖身奈遠何。莫問吾親在何處，舉頭東岸是新羅。
親舊書報京師盛聞治聲 曾鞏 
自知孤宦無材術，誰道京師有政聲。默坐海邊何計是，白頭親在鳳凰城。
寄獻新茶 曾鞏 
種處地靈偏得日，摘時春早未聞雷。京師萬里爭先到，應得慈親手自開。
方推官寄新茶 曾鞏 
採摘東溪最上春，壑源諸葉品尤新。龍團貢罷爭先得，肯寄天涯主諾人。
嘗新茶 曾鞏 
麥粒收來品絕倫，葵花製出樣爭新。一杯永日醒雙眼，草木英華信有神。
厚卿子中使高麗 曾鞏 
並使時推出衆材，異方迎拜六城開。宣風直到東西部，仗節遥臨大小梅。滄海路從三島去，玉山人到二星回。黄金白㲲饒君用，銅器應餘寄我來。
出郊 曾鞏 
葛葉催耕二月時，斜橋曲岸馬行遲。家家賣酒清明近，紅白花開一兩枝。
蹇磻翁寄新茶二首  其一 曾鞏 
龍焙嘗茶第一人，最憐溪岸兩旗新。肯分方胯醒衰思，應恐慵眠過一春。
蹇磻翁寄新茶二首  其二 曾鞏 
貢時天上雙龍去，鬥處人間一水爭。分得餘甘慰憔悴，碾嘗終夜骨毛清。
城南二首  其一 曾鞏  写草 古诗三百首 哲理 宋诗 花 写花
雨過橫塘水滿堤，亂山高下路東西。一番桃李花開盡，惟有青青草色齊。
城南二首  其二 曾鞏 
水滿橫塘雨過時，一番紅影雜花飛。送春無限情惆悵，身在天涯未得歸。
寒食 曾鞏 
一麾飄泊在天涯，寒食園林不見花。唯有市亭酤酒客，俚歌聲到日西斜。
夜出過利涉門 曾鞏 
紅紗籠燭照斜橋，複觀翬飛入斗杓。人在畫船猶未睡，滿堤明月一溪潮。
夜出城南禱雨 曾鞏 
海天重疊四山雲，半出星辰亦半昏。上得籃轝是中夜，兩街燈照九重門。
西樓 曾鞏 
海浪如雲去却回，北風吹起數聲雷。朱樓四面鈎疏箔，卧看千山急雨來。
荔枝四首  其一 曾鞏 
剖見隋珠醉眼開，丹砂緣手落塵埃。誰能有力如黄犢，摘盡繁星始下來。
荔枝四首  其二 曾鞏 
玉潤冰清不受塵，仙衣裁剪絳紗新。千門萬戶誰曾得，只有昭陽第一人。
荔枝四首  其三 曾鞏 
絳縠囊收白露團，未曾封植向長安。昭陽殿裏才聞得，已道佳人不奈寒。
荔枝四首  其四 曾鞏 
金釵雙捧玉纖纖，星宿光芒動寶奩。解笑詩人誇博物，祇知紅顆味酸甜。
王虞部惠佳篇敘述昔與湘潭亡弟遊從仍以亡弟舊詩見示 曾鞏 
薄宦紅塵常拂面，早衰黄髮已盈顛。棣華零落曾誰語，鴻羽蕭條祇自憐。已矣空聞懷舊賦，泫然猶獲濟江篇。殷勤慰我如君少，更悟之他友最賢。
北歸三首  其一 曾鞏 
終日思歸今日歸，著鞭鞭馬尚嫌遲。曲臺殿裏官雖冷，須勝天涯海角時。
北歸三首  其二 曾鞏 
拜捧恩書喜滿顔，馬蹄遥望斗杓還。從今步步行平地，出得千山與萬山。
北歸三首  其三 曾鞏 
江海多年似轉蓬，白頭歸拜未央宮。堵牆學士驚相問，何處塵埃瘦老翁。
和酬孫少述 曾鞏 
自信簞瓢樂，寧羞猿鶴驚。論高知峻節，交淡見純誠。自昔心無間，相逢眼更明。何當薦有道，坐想軟輪迎。
和孫少述侯職方同燕席 曾鞏 
兩翁頭白喜追陪，好事鈴齋燕席開。臘在未消盈尺雪，春歸先放一枝梅。况無庭下書投缿，更盡筵中酒滿杯。周召二南皆絕唱，抑揚賡和愧非材。
寄趙宮保 曾鞏 
銅扉得謝從今日，玉鉉辭榮已十年。素節讜言留簡冊，高情清興入林泉。海邊愛日疲人戀，劍外仁風故老傳。門外最應瀟灑客，喜公平地作神仙。
和酬趙宮保致政言懷二首  其一 曾鞏 
讜論危言望素隆，獨於聲利性偏慵。龍樓調護官雖寵，鳩杖躋攀興已濃。不變松篁心轉勁，無邊江海量兼容。磻溪縱老寧閒得，會爲蒼生起更重。
和酬趙宮保致政言懷二首  其二 曾鞏 
愛國憂民有古風，米鹽親省尚嫌慵。衮衣天上歸何晚，霖雨人間望正濃。三少官儀雖赫赫，五湖心事肯容容。角巾藜杖經行處，知在雲山第幾重。
和趙宮保別杭州 曾鞏 
紞鼓留公豈是催，湖山得意且徘徊。更應準擬須乘興，范蠡扁舟去却來。
過零壁張氏園三首  其一 曾鞏 
梨棗纍纍正熟時，粟田鶉兔亦爭肥。園亭盡日追尋遍，只欠厭厭醉始歸。
過零壁張氏園三首  其二 曾鞏 
汴水溶溶带雨流，黄花艷艷亦迎秋。看花引水園林主，應笑行人易白頭。
過零壁張氏園三首  其三 曾鞏 
秫地成來多釀酒，杏林熟後亦留錢。不須置驛迎賓客，直到門前繫畫船。
雪亳州 曾鞏 
欲下蒼凉日，全低黯霮天。飄颻投夜急，瑣碎得風儇。穢壤彌縫遍，枯荄點綴妍。繁英飛面旋，艷舞起翩躚。已壓穿林竹，還冰落澗泉。抵巇輕自肆，乘隙巧爭先。壅隔書郵斷，侵凌客履穿。恐傾貧巷屋，覺重溯溪船。唶有顔空姣，洵無質可鎸。包藏兼海岳，蒙蔽匝坤乾。枚叟招何晚，袁安卧正堅。會須逢見睍，萬里豁晴川。
送元厚之資政致仕歸蘇州 曾鞏 
笑指家園是五湖，畫船東下載圖書。收功玉鉉丹青後，得老銅樓羽翼初。醒醉放懷從野服，登臨乘興屬安車。都門飲餞光華盛，不獨當年有二疏。
壽聖院昌山主靜軒 曾鞏 
一峰瀟灑背成陰，碧瓦新堂地布金。花落禪衣松砌冷，日臨經帙紙窗深。幽棲鳥得林中樂，燕坐人存世外心。應似白蓮香火社，不妨籃轝客追尋。
鶴林寺 曾鞏 
昔人春盡强登山，只肯逢僧半日閑。何似一尊乘興去，醉中騎馬月中還。
送關彥遠赴河北 曾鞏 
子明高誼衆人知，苗裔清材世所推。詩作士林誇刻燭，賦成天路喜同時。豈當白首淹風力，自合青雲縱羽儀。北部經營應不久，玉階朝夕是歸期。
正月十一日迎駕呈諸同舍 曾鞏 
錦袍周衛一番新，警蹕朝嚴下紫宸。俗眼望來猶眩日，天顔回處自生春。行齊鵷鷺常隨仗，步穩驊騮不起塵。歸路青雲喧鼓吹，樂遊從此屬都人。
和御製上元觀燈 曾鞏 
翠幰霓旌夾露臺，夜凉宮扇月中開。龍銜燭抱金門出，鰲負山趨玉座來。碭極戲添夷客喜，柏梁篇較從臣材。共知天意同民樂，願奏君王萬壽杯。
和史館相公上元觀燈 曾鞏 
九衢仙仗豫遊歸，寶燭星繁換夕暉。傳醆未斜清禁月，散花還拂侍臣衣。天香暗度金虬暖，宮扇雙開彩鳳飛。法曲世人聽未足，却迎朱輦下端闈。
集賢殿春燕呈諸同舍 曾鞏 
御爐風細麝烟浮，法樂聲和酒味柔。冠劍九重霄漢路，鶑花三月帝王州。垂廊四合盤龍幕，當殿雙高彩鳳樓。歸去人人誇雨露，總含歡意躍驊騮。
上巳日瑞聖園錫燕呈諸同舍 曾鞏 
北上郊原一據鞭，華林清集綴儒冠。方塘渰渰春先淥，密竹娟娟午更寒。流渚酒浮金鑿落，照庭花並玉闌干。君恩倍覺丘山重，長日從容笑語歡。
池上即席送况之赴宣城 曾鞏 
池上紅深綠淺時，春風蕩漾水逶迤。南州鼓舞歸慈惠，東觀壺觴惜別離。遠岫烟雲供醉眼，雙溪魚鳥付新詩。陵陽豈是遲留地，趣駕追鋒自有期。
寄題饒君茂才葆光庵 曾鞏 
適意藜羹與布裘，結廬人境地還幽。清談汝水孤猿夜，爽氣麻源一葉秋。應有風騷歸健筆，可無尊酒付扁舟。因君更起家園興，夢寐思從几杖遊。
朝退即事呈大尹正仲龍圖 曾鞏 
六街塵斷早凉生，細葛含風體更清。官府吏閑時樂易，市廛人喜政和平。揮金蔌蔌宮槐蕊，鳴玉淙淙御水聲。觀闕漸迎初日上，馬頭還傍綠陰行。
喜晴赴田中 曾鞏 
自愁雨破西嶺出，只看水緣南澗生。青天忽從樹杪見，白日漸向谷中明。豳公滌場不可失，陶令負禾須自行。歸時小榼搊亦滿，固有阿連相伴傾。
少年 曾鞏 
不復論心與少年，世間情僞久茫然。朱門如市方招客，獨守殘經自可憐。
上杜相三首  其一 曾鞏 
天扶昌代得忠良，坐以材謀鎮廟堂。萬里聲名開學校，四方根本勸農桑。從容賢路通江海，慷慨公心貫雪霜。謙讓黑轅歸太早，空令終古愛餘芳。
上杜相三首  其二 曾鞏 
翊戴唐虞旦暮中，忽將符節撫山東。憶歸慷慨無私計，抗疏頻煩有古風。世路一人知進退，士林當日計窮通。壽觴須祝年年喜，舊德華夷望更隆。
上杜相三首  其三 曾鞏 
轉覺憂餘好尚孤，較量唯合老葭蒲。聖賢可是隨時拙，正直由來濟世迂。生事有親甘釣築，客情無力買山湖。天邊愁絕傷離苦，台象空看照宋都。
寄王荆公介甫 曾鞏 
數病門稀出，常貧客少過。經綸知齟齬，耕釣亦蹉跎。兩事艱難極，孤心感慨多。素交千里遠，誰聽此時歌。
送王補之歸南城 曾鞏 
瘦馬君將去，清樽我謾開。眼看新雨露，身带舊塵埃。但喜丹心在，休驚白髮催。窮通莫須問，功業有時來。
和酬王平甫道中見寄 曾鞏 
安危魁柄倚誰操，斂笏千官拱赭袍。能有本根持國論，豈須毫髮間戎韜。征求藉藉人多困，羈旅皇皇我亦勞。棲宿與君何計得，半生飄蕩似風毛。
讀孟子 曾鞏 
千載士推無比擬，一編吾喜竊窺觀。苟非此道知音少，安有茲人得志難。機巧滿朝論勢利，瘡痍連室嘆饑寒。先生自是齊梁客，誰作商巖渭水看。
聖賢 曾鞏 
聖賢性分良難並，好惡情懷豈得同。荀子書猶非孟子，召公心未悅周公。况令樹立追高遠，而使裁量屬闇蒙。舉世不知何足怪，力行無顧是豪雄。
寄晉州孫學士 曾鞏 
風標閑淡易爲安，晉陝應忘道路難。學似海收天下水，性如桂奈月中寒。素心已向新書見，大法常留後世看。自送西舟江上別，孤懷經歲未能寬。
送戚郎中 曾鞏 
一心清淡本如秋，何必錙銖較兩州。身向宦名雖黽勉，性於人事豈雕鎪。但思簿領忙時俗，便覺溪山靜處優。荔子滿盤寧易得，與誰頻宴嶺邊樓。
李供奉 曾鞏 
一身得祿從孤客，千里還喪獲舊林。清節蕭條妻子計，白頭敦篤弟兄心。能拋印綬高應少，自築丘墳達更深。我與往來無力薦，褒傳唯有北窗吟。
寄孫正之二首  其一 曾鞏 
兩人懷抱喜相投，初得青山一日遊。已聽高文吟太古，更開昏眼洗清流。共尋素壁題皆遍，欲去紅橋釣始休。回首至今嘉興在，夢魂猶擬奉觥籌。
寄孫正之二首  其二 曾鞏 
隠似龍蛇應有待，清□冰雪更無雙。志留世外雖遺俗，文落人間或過江。峻節但期終老學，健詩猶愧一時降。風騷近亦思强伴，恨未高吟共北窗。
依韵和酬提刑都官寒食阻風見寄 曾鞏 
畫舡齊泊倚青山，正值春風阻往還。江作鼓鼙聲浩渺，樹爲城障綠回環。幽花婀娜偏當眼，啼鳥交加亦解顔。使者文章工不淺，盡將模寫寄柴關。
杜鵑 曾鞏 
杜鵑花上杜鵑啼，自有歸心似見機。人各有求難意合，何須勤苦勸人歸。
雨中 曾鞏 
愁煙苦雨今朝是，小屋深扉野性憐。偶似魯連能肆志，肯如劉備耻求田。貧諳親友難過飲，病笑詩書可枕眠。欲會此心何自適，平生消長任陶甄。
題祝道士房 曾鞏 
悠悠行處是風波，萬事萬驚久琢磨。心逐世情知齟齬，身求閑伴恐蹉跎。功名自古時應少，山水輸君樂最多。爭得有田收迹去，比中文酒數經過。
題寶月大師法喜堂 曾鞏 
誰能懷抱信分明，擾擾相欺是世情。只有陋儒夸勢利，幾曾高位功名。欲將志義期千載，只合溪山過一生。君向此堂應笑我，病身南北正營營。
題關都官宅 曾鞏 
麻衣少壯干時去，朱紱康强得老歸。身世自如天下少，利名難退古來稀。更無俗事侵方寸，只與閑人話翠微。科第諸郎同日顯，高門當代有光輝。
題修廣房 曾鞏 
世情衮衮利名間，子有高情獨閉關。萬事長年拋似夢，一堂終日靜於山。幽花得地無妍醜，好鳥窺人自往還。藥籙棋枰俱我好，幾時能共此中閑。
田中作 曾鞏 
傍人應總笑爲生，病體朝朝踏雨行。紅飯白菹妻具餉，青秧綠水自催耕。止知索寞簞瓢計，豈論喧嘩內素名。勝事山風吹木石，暫如韶夏管弦聲。
寄人 曾鞏 
懶聽詩書散滿床，鬢鬚垂白坐茅堂。溪山入手何時見，塵土勞心繼日忙。氣味向人卑可耻，風波隨處險難當。羨君出處由胸臆，安穩將家水石傍。
首夏 曾鞏 
亂崖蒸潤滴嵯峨，苒苒生雲雨意多。已愛破山泉漱玉，更憐垂壠麥翻波。妖紅落後新篁出，老綠濃時野鳥過。還與北窗添睡思，盡拋塵上養天和。
雹 曾鞏 
窮谷結時雷已動，荒臺看處雪猶埋。崩騰沙靂乘風下，宛轉珠璣壓雨來。已激山聲如駭浪，更回天色似寒灰。何繇得見晴輝上，愁放昏昏睡眼開。
初冬道中 曾鞏 
潦退蛟螭不可逃，溪潭清澈見秋毫。欲霜日射西山赤，漸冷天騰北極高。秀色更濃唯竹柏，孤根先動是蓬蒿。感時一撫青萍嘆，馬踏西風氣自豪。
留山中諸君子見訪 曾鞏 
茅舍開扉勝事稠，況携佳客此中遊。妖紅落後堅松在，南澗清時野潦收。林带寒煙如水合，山含晴日似塵浮。不嫌淡薄幽人趣，欲進藜羹更少留。
豐年有高廩 曾鞏 
盛德臨昭旦，多祥獲有年。嘉禾登羨溢，高廩積連延。田入豐維億，倉收富且千。夢魚諧素兆，如櫛比前篇。瑞貺神之與，休明頌所傳。粢盛繇此備，清廟薦恭虔。
將行陪貳車觀燈 曾鞏 
行歌紅粉滿城歡，猶作常時五馬看。忽憶使君身是客，一時揮淚逐金鞍。
赴齊州 曾鞏 
淮南蒙召鬢毛斑，乞得東秦慰病顔。曉整輕鞍汶陽北，却衝微雨看青山。
恩藏主送古梅求詩 曾鞏 
折得前村雪裏枝，殷勤來聘老夫詩。請公靜看橫斜影，便是當年一字師。
餞神 曾鞏 
擊牲釃酒薦明蠲，飣果裝香婢僕專。揀米作糜分糝椀，折篿爲箸插芳筵。兒驚庖下添熏肉，神笑人間用紙錢。巫祝謂知來歲事，珓杯猶有暫時權。
千丈巖瀑布 曾鞏 
玉虬垂處雪花翻，四季雷聲六月寒。憑檻未窮千丈勢，請從巖下舉頭看。
疏山 曾鞏 
一見雲山病眼清，野僧勤動水邊迎。蒼松翠竹東南道，亂石峰前踏月行。
石門 曾鞏 
細草疏雲一徑凉，縱吟閒望興何長。僧關入竹行隨意，野茹持錢得滿筐。江腹遠吞千壑翠，峽門高控兩崖蒼。乘秋更欲西山雨，一洗郊原晚稻香。
清風閣 曾鞏 
百級危梯屈曲成，欄干朱碧半空橫。天垂遠水秋容靜，雪壓群山霽色明。海燕力窮飛不到，郊園陰合坐猶清。風前有客須留醉，莫放歸時月滿城。
薛老亭晚歸 曾鞏 
終日行山不出城，城中山勢與雲平。萬家市井魚鹽合，千里川原彩錯明。座上潮風醒酒力，晚來巖霧蓋鐘聲。歸時休得燃官燭，在處林燈夾道迎。
詩一首 曾鞏 
食肉遺馬肝，未爲不知味。食魚必河豚，此理果何謂。非鱗亦非介，芒刺皮如蝟。見形固可憎，况復論腸胃。
句  其一 曾鞏 
濯殘暑氣朝來雨，助作秋聲夜半風。
句  其二 曾鞏 
荷花落日紅酣。
句  其三 曾鞏 
興亡兩丘土。
句  其四 曾鞏 
吟笑還孤永。
句  其五 曾鞏 
曠然青霞抱，永矣白雲適。
句  其六 曾鞏 
割蚌珠的皪。
句  其七 曾鞏 
固知臭味非相類，其奈縈纏不自由。
存目 曾鞏 
詩題：虞美人草首句：鴻門玉斗紛如雪。
逐伯强文 劉敞 
皇皇上天兮，浩浩后土。厥生孔繁兮，其施甚溥。陶陶仲夏兮，草木蕃廡。鳥獸孳息兮，我民樂胥。我民孔靈兮，上帝是仁。天子孔聖兮，百工日新。上無秕政兮，下無悖人。鄰里其集兮，樂哉欣欣。伯强何爲兮，孰畀以政。反世五福兮，持極以令。我民不怡兮，既喪其盛。白黑眩瞀兮，孰詧其正。謂壽反天兮，謂康反病。仁義無益兮，苟且爲幸。嗟爾子强兮，其獨何心。絕世和氣兮，俾民不任。上天孔神兮，大德曰生。天不可長罔兮，民不可久侵。天誅誠加兮靡所避，雷公驅兮風伯逝，嗟爾子强兮何所詣。南有蠻兮，爲寇爲逋。西羌戎兮，恃艱自虞。天子孔仁兮，靡焉畢屠。子强往兮，代天伐誅。嗟中國兮，不可久留。子不去兮，顛倒思予。
屈原嘏辭 劉敞 
維時仲夏，吉日維午。神歆既祠，錫辭以嘏。曰：朕之初生，皇揆予度。嘉朕以名，終身是守。抑豈不淑，不幸逢遇。離愍被憂，天不可訴。宗國爲墟，寧敢自賊。惟朕忍生，豈不永年。悁悁荆人，是拯是憐。赴水蹈波，歳不廢旃。既招朕魂，巫祝昔先。豈朕是私，将德是傳。淪胥及溺，初亦不悛。其後風靡，民益輕死。匪朕之心，是豈爲義。婦弔其夫，母傷其子。人訊其端，指予以詈。予亦念之，其本有自。昔朕婞直，不爲衆下。世予尚之，謂予好怒。昔朕不容，自投于江。世予尚之，謂予棄躬。既習而鬥，既遠益謬。被朕僞名，汙朕以咎。朕生不時，亂世是遘。民之秉彝，嘉是直道。從仁于井，朕亦不取。汝禁其俗，幸懷朕忠。好競以誣，一何不聰。我實鬼神，民焉是主。其祀其禱，予之所厚。予懼天明，焉事戲豫。予憫横流，焉事競渡。予懷堯舜，焉事狎侮。汝惟賢人，曾不予怒。徇俗雷同，譏予以好。履常徇直，切諫盡節。人神所扶，未必皆福。去邪即正，何以有罸。曾非予懷，可禁其僞。毋使佞臣，指予爲戒。錫爾多福，畀爾龐眉。使爾忠言，于君畢宜。
寄胡二因甫 劉敞 
我思友人兮，在江之臯。去我無所兮，遠哉遙遙。世豈無美士兮，莫慰我勞。願爲白鶴兮，從之逍遙。
河之水  其一 劉敞 
河之水兮，一直而一曲。嗟湯湯兮安所屬。
河之水  其二 劉敞 
河之水兮，一濁而一清。嗟湯湯兮何時平。
彼山詩  其一 劉敞 
彼山之阻兮，虎豹兟兟。我旋而歸兮，虎來即人。
彼山詩  其二 劉敞 
彼山之澳兮，雄虺攸伏。我息而作兮，虺将起陸。
彼山詩  其三 劉敞 
深不可游兮，高不可飛。我後而悔兮，安庸歸。
武溪深  其一 劉敞 
武溪之水兮，日夜而東流。淺不可厲兮，深不可游。
武溪深  其二 劉敞 
武溪之山兮，高下而相乘。卑不可越兮，危不可憑。
武溪深  其三 劉敞 
母水于憾兮，毋山于仇。庚庚武溪兮，曷云其尤。
懷歸詩  其一 劉敞 
淮水悠悠兮，去我無舟。匪我無舟兮，此焉優游。
懷歸詩  其二 劉敞 
淮水洋洋兮，去我無梁。匪淮無梁兮，此焉翺翔。
懷歸詩  其三 劉敞 
淮水東注兮，惟禹之績。古人不可及兮，吾獨淹留其何得。
魏京詩  其一 劉敞 
皇作大都，大都雄雄。奄定北國，四方來同。
魏京詩  其二 劉敞 
皇曰卿士，在昔聖考。祗遹文武，維慈幼老。
魏京詩  其三 劉敞 
天監在上，既有明德。乃命于下，罔有不服。
魏京詩  其四 劉敞 
匪允命之，亦章慶之。匪允服之，亦保育之。
魏京詩  其五 劉敞 
時維玁狁，侮予之疆。靡度靡虞，跳呼以狂。
魏京詩  其六 劉敞 
業業烝黎，載震載驚。侵魏及澶，羣心不寧。
魏京詩  其七 劉敞 
帝奮厥武，百萬其士。匪怒以棘，于三千里。
魏京詩  其八 劉敞 
如虎如貔，如霆如雷。靡有遠邇，天子其來。
魏京詩  其九 劉敞 
天子來止，士增其喜。孰偷其生，以不奮興。
魏京詩  其一○ 劉敞 
驅之渾渾，攘之賁賁。靡有輈張，殱厥鯨鯤。
魏京詩  其一一 劉敞 
或獻其寶，或請其命。帝振于旅，惟時既定。
魏京詩  其一二 劉敞 
屹屹魏土，山河之固。匪山河則固，惟上帝伊祜。
魏京詩  其一三 劉敞 
既閟爾弓，既櫜爾矛。玁狁臣止，四方是休。
魏京詩  其一四 劉敞 
皇曰卿士，聖考之德。允于孝思，孝思惟則。
魏京詩  其一五 劉敞 
爾視京魏，以作我都。以赫厥靈，俾後勿逾。
魏京詩  其一六 劉敞 
皇曰卿士，惟帝時功。時亦惟人，惟寇萊公。
魏京詩  其一七 劉敞 
爾慎爾止，弼予于治。期爾前人，用迪爾事。
魏京詩  其一八 劉敞 
皇曰卿士，惟帝作武。垂是萬年，莫敢予侮。
魏京詩  其一九 劉敞  泰山
泰山之封，后土之禪。予監若兹，惟天是眷。
魏京詩  其二○ 劉敞 
翼翼之土，天子國之。穆穆原廟，聖人則之。
魏京詩  其二一 劉敞 
孰爲强暴，敢不來覲。俾怛于威，于忠是訓。
魏京詩  其二二 劉敞 
顯顯天子，孝德自躬。率是休烈，覃之北戎。
魏京詩  其二三 劉敞 
河水東注，昭哉禹績。時萬斯年，天子之德。
古怨詩  其一 劉敞 
鴻鴈飛矣，邕邕其族。孰是人斯，惸惸其獨。
古怨詩  其二 劉敞 
鴻鴈飛矣，或羣或伍。孰是人斯，惸惸其處。
古怨詩  其三 劉敞 
天兮地兮，戴且履兮。孰是人斯，莫我視兮。
古怨詩  其四 劉敞 
日兮月兮，出兮没兮。孰是人斯，遠我忽兮。
雜詩效阮步兵 劉敞 
浮雲泱鬱，迨天未雨。習習和風，長我稷黍。乾道變化，羣龍以序。元首永康，股肱是輔。其輔惟何，惟伊及呂。其康惟何，惟堯及禹。我食既豐，我衣惟楚。無有後艱，既歌且舞。我徂何往，于彼淮濱。俯玩其流，清波磷磷。扶搖起鷴，四海揚塵。孰能高蹈，獨潔其身。衆人惑惑，賢者葆真。獨寐寤歌，忘我賤貧。
四皓歌  其一 劉敞 
與汝攜手，南山之阿。富貴多憂，孰知其他。
四皓歌  其二 劉敞 
大風横厲，江海蕩波。嗟汝鱗介，傷如之何。
四皓歌  其三 劉敞 
高巖有薇，深谷有芝。人生實難，委曲何爲。
閔雨詩  其一 劉敞 
堪輿絪緼，一晦一明。或沈而晦，或亢而暘。自古已然，世習爲常。
閔雨詩  其二 劉敞 
民生冥冥，靡究靡知。其幸而吉，不幸而災。猖狂妄行，惟所遇之。
閔雨詩  其三 劉敞 
天命降監，在我元聖。兼覆廣裕，四方既定。惟民之恤，無所疵病。
閔雨詩  其四 劉敞 
伊年暮春，旱久不雨。人曰時哉，曆有常數。禹湯之賢，莫能弗遇。
閔雨詩  其五 劉敞 
帝獨喟息，是豈足言。化育萬物，若鎔以埏。患在誠薄，不能動天。
閔雨詩  其六 劉敞 
退而齋心，淵默以居。鐘鼓不設，宴游不娛。左右肅然，壹懷瞿瞿。
閔雨詩  其七 劉敞 
疏獄省刑，與物更始。內恕孔悲，引咎在己。爰及四海，愚智咸喜。
閔雨詩  其八 劉敞 
追悟讜直，褒進淹滯。聲色無迕，式序在位。嬖習權近，懾威屏氣。
閔雨詩  其九 劉敞 
己巳乃雨，若有鬼神。凄凄其風，渰渰其雲。自東徂西，罄無不均。
閔雨詩  其一○ 劉敞 
匪震匪拔，匪溢匪洩。生我百穀，區萌畢達。以享以食，小大胥悅。
閔雨詩  其一一 劉敞 
天子之德，視雨之施。肇自京師，達于四裔。無有蠻貊，孚我君惠。
閔雨詩  其一二 劉敞 
天子之政，視雨之時。養老長幼，速哉熙熙。更化易俗，而民不知。
閔雨詩  其一三 劉敞 
天子之慶，視雨之積。自天降康，時萬時億。眉壽無疆，以靖四國。
雜詩二十二首  其一 劉敞 
五都貨財地，車馬趨市闤。平明側肩入，薄暮掉臂旋。意氣何所期，盛衰俛仰間。乃知藝利合，厚薄未可原。張陳父子游，一旦復相殘。萬古稱凶終，此獨何足言。
雜詩二十二首  其二 劉敞 
大火序炎夏，盛陽劇炮燔。空桐疾風來，書景中變寒。皇天自平分，四氣尚相干。涼燠異朝夕，萬事誰獨堅。宛彼風中籜，衆芳自此殘。至理冥變化，履霜用爲歎。
雜詩二十二首  其三 劉敞 
至人邁龍德，世豈識潛升。昔在周道衰，伯陽起西征。胡爲委一世，畏此網與罾。川竭山亦摧，喟然吾何稱。豈不懷徘徊，民言憯無懲。亹亹强著書，後賢以爲經。
雜詩二十二首  其四 劉敞 
崑崙邈人境，日月相蔽虧。上有仙聖居，帝閽俯崔嵬。王毋坐少廣，有娥閟瑤臺。弱水不可梁，大荒曠無厓。周穆昔好游，超絕僅能陪。方朔偷桃兒，沈濁何乃來。青鳥通其使，雄鳥爲之媒。靈化信難測，真契從此推。
雜詩二十二首  其五 劉敞 
勿以隋侯珠，彈雀千仞峰。勿以和氏璧，投人昏夜中。彈雀不可期，投人未必容。大賢惡皦皦，所以明若蒙。
雜詩二十二首  其六 劉敞 
積薪莫自高，失馬莫自悲。薪積常先焚，馬失常復歸。人情習所近，物理豈易推。君看禍福間，紛糾如纆徽。
雜詩二十二首  其七 劉敞 
朱暉乘餘香，三月覺徂暑。流光不相待，時節猶逆旅。煌煌園中花，零落會見汝。啼鴂鳴空林，良辰竟何許。
雜詩二十二首  其八 劉敞 
秋風吹賓鴻，千里飛一息。水闊稻粱寡，天寒霜雪逼。豈不抱遠志，憔悴傷顔色。鷾鴯乘春暉，采采華羽翼。側身襲人間，慧巧誰怵愓。出入金玉堂，戶牖初不隔。上無飲啄患，下有居處益。胡爲事高遠，骯髒莫自適。
雜詩二十二首  其九 劉敞 
駑駘不下廏，騏驥行萬里。勞逸誰爲多，芻豢復誰美。天機信其宜，人事亦何恥。世無王樂徒，駿骨或空死。
雜詩二十二首  其一○ 劉敞 
悠悠浮空雲，明暉何倐忽。造物固難恃，變化亦倉猝。響莫爲雷霆，明莫爲日月。日月易遮蔽，雷霆易奔絕。
雜詩二十二首  其一一 劉敞 
古風不可復，習俗已久敝。咄嗟忠與信，流蕩爲詐術。詐忠惑其君，詐愚安其身。色厲內以荏，行違貎取仁。三年始横流，後來更日新。至公棄塗炭，正道敗荆榛。已矣千載後，誰能反其身。
雜詩二十二首  其一二 劉敞 
毁巢鳯不至，竭澤龍不游。賢者有所歸，得非龍鳯儔。周公下白屋，聖德被九州。趙禹謝賓客，漢朝以爲優。澆淳不相襲，用舍何其繆。苟循一身利，不爲萬姓謀。哀彼杖杜詩，死生遺道周。
雜詩二十二首  其一三 劉敞 
皇天不絕命，百姓何震愆。歳暮霜雪至，悠悠事南遷。羈鳥哀去巢，游魚樂懷淵。如何道旁子，逝將不復還。西望周鄭郊，顧想河洛間。伯魚不可作，涕流爲淪漣。
雜詩二十二首  其一四 劉敞 
爨桐深竈下，埋劍古獄間。怨聲動旁人，憤氣凌彼天。當時頗見旌，後世稱爲賢。自古聞知音，此事或偶然。
雜詩二十二首  其一五 劉敞 
嶰山有奇竹，老棄陰崖巔。太丘有神鼎，逃匿千丈淵。光景閟不見，音容杳無傳。豈能向時俗，干進心拳拳。世貴一人敵，又稱朱絲弦。吾欲評其風，願君詠此篇。
雜詩二十二首  其一六 劉敞 
鑿井取泉飲，上山采薇食。豈不信憔悴，所願皆我力。泉也非難致，薇也亦易得。志士恥徒飽，衆人苟所獲。犧牲畏芻拳，樊籠害羽翼。悟理宜在早，無爲晚更惑。
雜詩二十二首  其一七 劉敞 
蛟龍蟠深泥，魚龜頗同調。變化且何有，蝘蜓亦可笑。煌煌千金珠，百仞閟其耀。風雷在所遇，隱顯始獨妙。屈身天地間，微物安得料。
雜詩二十二首  其一八 劉敞 
伯夷逃西山，尼父居九夷。世苟不我用，我方從此辭。道悠豈忌遠，義豐不云饑。世非乏賢士，爲問從者誰。由也實好勇，叔齊固同時。捨此乃無人，籧篨而戚施。遠矣千歳後，愴焉我心悲。
雜詩二十二首  其一九 劉敞 
道薄德亦散，功名爲時須。用力世所賢，守正衆云愚。智者競蒿目，小人復邇圖。悠悠三季後，此風益已渝。安知治未病，舐痔而多車。堯舜無能名，越哉巳矣夫。